«ОППОҒОЙ» ЭРТАГИ БАЛЕТ ТАЛҚИНИДА - Ўзбекистон овози газетаси\nПойтахтимиздаги Алишер Навоий номидаги Давлат Академик Катта театри саҳнасида «Оппоғой ва етти гном» балет спектаклининг премьераси бўлиб ўтди. Унда Тошкент давлат миллий рақс ва хореография олий мактаби профессор-ўқитувчилари, талабалари иштирок этишди.\nУшбу балетни К.Хачатурян мусиқасига балетмейстер, хореограф Равшан Чориев саҳналаштирган бўлиб, Оппоғой образини Элъмира Юсупова, шаҳзода образини Достон Турғунов яратган.\nМаълумки, балет оддий спектаклдан фарқли равишда сўзсиз, фақат рақс ҳаракатлари ва актёрлик маҳоратини талаб этади. «Оппоғой» ҳақидаги балет ҳам мураккаб ҳаракатларга бой, рақслар ранг-баранг. Нафис, кўркам баъзида сокин, гоҳида шиддаткор. Рақс ҳаракатлари асар қаҳрамонларининг феъл атворидан келиб чиқиб, саҳналаштирилган.\nАйниқса балетнинг саҳна декоратцияси барча томошабинларни ҳайратга солди. Масалан, ўрмоннинг кўриниши, қироличанинг саройи, баҳор, қиш фаслларининг бари очиб берилган. Шунингдек, актёрларнинг либослари образларнинг характеридан келиб чиқиб жуда мос танланган. Аммо баъзи жойларида жузий камчиликлар ҳам йўқ эмас. Масалан, бир пардадан бошқа пардага ўтиш вақтида бироз кутиш холатлари ва тайёргарлик жараёнлари... Томошабинлар саҳна ортидаги ҳолатларни кўриши асар нуфузига бироз бўлса-да путур етказади.\n«Оппоғой» эртагини айнан балет талқинида томошабинлар эътиборига хавола этишдан мақсад нима? Биз бу саволга жавоб топшимиз учун олдин мана шу асарнинг ғоясига эътибор беришимиз лозим. Ушбу асарнинг ўзига хослиги шундаки, унда эзгулик билан ёвузлик, ёруғлик ва зулмат ўртасида кескин кураш бориши, ёмонликнинг устидан яхшиликнинг ғалаба қозониши, бир сўз билан айтганда, бу асар инсонларни яхшиликка чорлайди. Асарни айнан балет кўринишида саҳналаштириш балетмейстердан жуда катта маҳорот талаб этади. Биламизки, болалар жуда қизиқувчан, ўй хаёллари тарқоқ бўлади. Улар мана шундай содда, қизиқарли спектаклларни томоша қилиши муҳим аҳамиятга эга. Агар мана шу балет томошасига ота оналар фарзандлари билан келишса, биринчидан, болаларда балет санъатига кўникма пайдо бўлади, иккинчидан, улар қалбида инсоний фазилатлар шакллана бошлайди.


2021 йилнинг I чораги учун тўлов баланси жорий операциялар ҳисобининг дастлабки кўрсаткичлари - Ўзбекистон Республикаси Марказий банки\n2021 йилнинг I чораги учун тўлов баланси жорий операциялар ҳисобининг дастлабки кўрсаткичлари\nЯнгиланган сана: 28 Апр 2021, 14:51\nМарказий банк томонидан 2021 йил I чорак якуни бўйича тўлов баланси жорий операциялари ҳисобининг дастлабки кўрсаткичлари тайёрланди.\nДастлабки ҳисоб-китобларга кўра, тўлов балансининг жорий операциялар ҳисоби дефицити 2,5 млрд. долларни ташкил этди.\nБунда, савдо баланси (товарлар ва хизматлар) ва бирламчи даромадларнинг манфий сальдоси (3,7 млрд. доллар) иккиламчи даромадларнинг ижобий сальдоси (1,2 млрд. доллар) ҳисобига қисман қопланди.\nТоварлар экспорти (номонетар олтин ҳисобга олинмаган ҳолда) ўтган йилнинг мос даврига нисбатан 23 фоизга ошиб 1,9 млрд. долларни ташкил этди. Товарлар экспортининг асосий қисмини “текстиль ва текстиль маҳсулотлари” – 720 млн. доллар, “қимматбаҳо бўлмаган металлар ва улардан буюмлар” – 326 млн. доллар, “келиб чиқиши ўсимлик бўлган маҳсулотлар” – 182 млн. доллар ва “кимё саноати маҳсулотлари” – 132 млн. доллар товар гуруҳлари ташкил этди.\nХизматлар экспорти ўтган йилнинг мос даврига нисбатан 33 фоизга қисқариб 407 млн. долларни ташкил этди. Бунда пандемия билан боғлиқ чекловлар хисобига “сафарлар” компонентида ўтган йилнинг мос даврига нисбатан 69 фоизга қисқариш кузатилди.\nТоварлар импорти 5,2 млрд. долларни ташкил этиб, ўтган йилга нисбатан 14 фоизга ошди. Товарлар импортининг асосий қисмини “машиналар, ускуналар, механизмлар” – 1,4 млрд. доллар, “қимматбаҳо бўлмаган металлар ва улардан буюмлар” – 716 млн. доллар, “кимё саноати маҳсулотлари” – 615 млн. долларни ва “Ер усти, ҳаво ва сув транспорти воситалари” – 518 млн. доллар товар гуруҳлари ташкил этди.\nХизматлар импорти ўтган йилнинг мос даврига нисбатан 13 фоизга қисқариб 923 млн. долларни ташкил этди. Бунда, хизматлар импорти тузилмасида энг катта узгариш “сафарлар” компонентига тўғри келиб, ўтган йилнинг мос даврига нисбатан 53 фоизга қисқарди.\nБирламчи даромадларнинг сальдоси 305 млн. доллар миқдорида манфий бўлиб шаклланди. Бунда, пандемия билан боғлиқ чекловлар қисқа муддатли ишчиларнинг даромадлари камайишига олиб келган бўлса, харажатларнинг ўсиши жалб қилинган қарзларга ҳисобланган фоизлар ва тўғридан-тўғри инвесторлар даромадлари ҳисобига кузатилмоқда.\nИккиламчи даромадларнинг ижобий салъдоси 1,2 млрд. долларни ташкил этиб, ўтган йилнинг мос даврига нисбатан 20 фоизга ўсиши кузатилди.\nЎзбекистоннинг 2021 йилнинг I чораги учун тўлов баланси, халқаро инвестицион позицияси ва ташқи қарзи кўрсаткичларининг ҳисоботи фойдаланувчиларга 2021 йилнинг июнь ойида тақдим қилинади.


- Баҳор ва бахт байрами бу йил ҳар йилгидан-да ўзгача кечаётгандай, - дейди Наманган шаҳридаги 20-умумтаълим мактаби директори Раънохон Насриддинова. - Бунга мактабимизда Наврўзи оламга бағишлаб ўтказилган тадбирларни кўриб яна бир кара амин бўлдим. Жумладан, "Миллий ўйинлар" деб номланган кўргазмали чиқишлар давомида ўқувчилар ота-боболаримиз неча асрлардан бери ардоқлаб келаётган ўйинларни ижро этишган бўлишса, "Ошга марҳамат" деб номланган танловда 8- ва 9-синфда таълим олаётган ўғил болалар таомлар подшосини тайёрлаш борасида нечоғли усталикларини намойиш этдилар. Мактабимизнинг 6-синф ўқувчиси Мамлакат Боқижонованинг спортнинг таэквандо тури бўйича мамлакат чемпионлигини қўлга киритди. Бугун эса ўқитувчи ва ўқувчиларимиз миллий таомлар ва сумалакни пишириб келганмиз.\nШаҳардаги 62- ва 25-мактабгача таълим муассасалари жамоаларининг тайёргарликлари ҳам кўпчиликнинг эътиборини ўзига тортди. Уларнинг бири "Ассалом, Наврўз!" деб номланган концерт дастурини намойиш қилган бўлса, иккинчи мактабгача таълим муассасаси жамоаси мусиқа раҳбари Хуршида Нурматова томонидан ижро этилган лапар ва қўшиқларга жўр бўлди.\n"Кичкинтой"даги кўргазмаларнинг энг каттасини ҳақли равишда вилоят "Баркамол авлод" ёшлар маркази ва унинг шаҳар-туманлардаги бўлимлари эгаллашди, десак муболаға бўлмаса керак. Жумладан, Чортоқ туманидаги марказнинг "Табассум" қўғирчоқ театри томонидан Наврўзга махсус тайёрланган чиқишлари болажонларнинг узоқ давом этган қарсакларига сазовор бўлган бўлса, чустликларнинг миллий дўппи ва пичоқлари, учқўрғонлик ёш чеварлар томонидан тикилган миллий либослар, Наманган туманилик тўқувчиларнинг бежирим маҳсулотлари кўпчиликда ҳавас уйғотди.\n- Марказимизда 27 та тўгарак бўлиб, уларда болажонларга расм чизиш, пазандачилик, тўқиш, қўл меҳнати кабилар мукаммал ўргатилмоқда, - дейди Наманган шаҳридаги "Баркамол авлод" болалар маркази тасвирий санъат тўгараги раҳбари Ҳамидхон Қурбонов. - Бугун ҳам ўқувчиларимиз халқимизнинг Наврўз қувончини шу жойнинг ўзида мўйқалам ёрдамида қоғозга муҳрлашмоқда.\nТашриф буюрувчилар билан суҳбатлашганимизда ҳам улар меҳр-оқибат, қадр-қиммат, хайру-саховат айёмига соғ-саломат етиб келганликлари, юртимиздаги тинчлик-осойишталикка шукроналар айтишларини билдиришди.\n- Биз Андижон вилоятининг Балиқчи туманидан келдик, - деб ўзларини таништиришди Баҳодир ва Зулайҳо Бойхоновлар. - Наманганда "Кичкинтой" боғи ташкил қилинганлигини эшитиб, унга боришни анчадан буён мақсад қилгандик. Мана бугун фарзандларимиз билан келдик, аттракционлар, турли спорт ўйинлари ва шоулардан нафақат бизнинг, болаларимизнинг ҳам кўнгиллари тўлди.\n- Тинчлик-осойишталик бор ерга байрам ярашади, - деб суҳбатга қўшилишади наманганлик Муаззам Қаландарова ва Нозима Тошпўлатовалар. - Минг шукурки, осмонимиз мусаффо, дастурхонимиз тўкин. Фарзандларимизнинг ўйнаб-кулиб юришлари, соғ-саломат, баркамол вояга етишлари давлатимизнинг доимий эътиборида. Наврўз баҳона "Кичкинтой"да ташкил этилган сайл эса нур устига аъло нур бўлди. Илоҳим Юртбошимиз доимо омон, тинчлигимиз боқий бўлсин.\nШу куни "кичкинтой"да шунингдек, болалар учун махсус тайёрланган байрам концерт дастури намойиш қилинди, расм чизиш, варрак учириш, эгизаклар шоуси ҳамда бошқа спорт мусобақалари ҳам ўтказилди.\nНаманган шаҳридаги "Шодиёна" тантаналар мажмуаси қатор қутлуғ маросим ва издиҳомларга кўп гувоҳ бўлган.\nсайл Кичкинтой катта да quot quot


ЎзА - Дунё қиличбозлари Тошкентда ўзаро баҳслашади\nПойтахтимиз яна бир нуфузли спорт анжуманига мезбонлик қилади. Жорий йилнинг 5-10 сентябрь кунлари Тошкентда қиличбозликнинг рапира ва шпага йўналишлари бўйича “Сателлит” халқаро турнири ҳамда катталар ўртасида Марказий Осиё қиличбозлик федерацияси очиқ чемпионати бўлиб ўтади.\nШу муносабат билан бугун гимнастика бўйича Республика болалар ва ўсмирлар Олимпия захиралари спорт мактабида матбуот анжумани ўтказилди. Унда Ўзбекистон қиличбозлик федерацияси раҳбарлари, мусобақа ташкилий қўмитаси аъзолари ҳамда оммавий ахборот воситалари ходимлари иштирок этди.\nМатбуот анжуманида сўзга чиққан Ўзбекистон қиличбозлик федерацияси бош котиби Гулнора Саидова шундай деди:\n- Шу кунгача Тошкентда ўтказиладиган мусобақага 160 нафардан ортиқ қиличбоз қатнашиш истагини билдирган. Мусобақага қизиқишнинг бу қадар юқорилигига сабаб, унда Токио-2020 Олимпия ўйинларига рейтинг очколари ўйналади. Беллашувлар Халқаро қиличбозлик федерациясининг сўнгги қоидалари асосида ўтказилади. 7 сентябрь – Халқаро қиличбозлик куни сифатида дунёда кенг нишонланади. Шу боис биз ҳам мусобақанинг тантанали очилиш маросимини 7 сентябрга мўлжаллаяпмиз. Эртага мусобақага ариза қабул қилишнинг сўнгги куни ва ўйлайманки рўйхатимиз янада кенгаяди. Ўз навбатида Ўзбекистон терма жамоаси ушбу мусобақаларда тўлиқ таркиб билан қатнашади.\nХалқаро қиличбозлик федерацияси шафелигида ўтадиган ушбу мусобақаларда Буюк Британия, АҚШ, Италия, Россия, Сингапур, Малайзия, Гонконг, Филиппин, Бразилия, Туркия, Грузия, Хитой каби дунёнинг 30га яқин давлати қиличбозлари ғолиблик учун баҳс олиб боришади.\nМатбуот анжуманида Ўзбекистон қиличбозлик федерацияси раисининг ўринбосари Геннадий Пелих ҳам сўзга чиқиб, бўлажак мусобақаларнинг аҳамиятига тўхталиб ўтди:\n- Ўзбекистонда сўнгги йилларда қиличбозлик бўйича ўтказилган халқаро мусобақаларни юксак савияда ташкил этганимиз учун Халқаро қиличбозлик федерацияси бизга яна бир мусобақани ишониб топширди. Бу мусобақалар Токио-2020 олимпиадасига рейтинг очколар тақдим этади. Бироқ, Сателлит турнирларида иштирокчилар у қадар катта очкони қўлга киритмайди. Мисол учун, мусобақа ғолиби 4 очкога эга бўлади. Таққослаш учун, лицензион жаҳон кубоги босқичлари ғолиби 12 рейтинг очкосига эга бўлади. Шунга қарамай Олимпия саралаш циклида ҳар бир очко жуда қадрли ва спортчилар ҳеч бир имкониятни қўлдан чиқармасликка интилади. Бу эса Тошкентдаги “Сателлет” турнири мавқеини оширади.\nТадбирда қиличбозлик спорти Ўзбекистонда йилдан йилга ривожланиб бораётгани ва мамлакатимиздан кўплаб иқтидорли спортчилар етишиб чиқаётгани алоҳида таъкидланди. Бу ютуқлар замирида терма жамоада фаолият олиб бораётган хорижлик мураббийларнинг ҳам ҳиссаси беқиёс. Анжуманда терма жамоамиз устози, италиялик мутахассис Александр Традоли ҳам иштирок этди ҳамда ўзбекистонлик қиличбозларнинг имкониятларига юқори баҳо берди.\nМатбуот анжуманида журналистлар ўзларини қизиқтирган яна кўплаб саволларга жавоб олди.


Ташқи ишлар вазирлиги сайтида тожик тилида алоҳида бўлим очилди\nТашқи ишлар вазирлиги сайтида тожик тилида...\n10.03.2018 13:40 0 95\nКеча, 9 март куни Ташқи ишлар вазирлиги веб-сайтининг бош саҳифасида янги бўлим ишга туширилди. Бу ҳақда ТИВ ахборот хизмати хабар берди.\nУшбу бўлим тожик тилидаги ўқувчиларга ўз она тилларида Ўзбекистондаги асосий сиёсий воқеалар билан танишиш имконини беради. Бўлим 1924 йилдан буён чоп этилаётган «Овози тожик» («Овози тоҷик») — Ўзбекистон Олий Мажлиси ва Ҳукумати газетасининг фаол кўмагида ташкил этилди.\nЎзбекистон Республикаси Президентининг Тожикистонга давлат ташрифи тўғрисидаги янгилик дастлабки маълумотлардан бири сифатида ушбу бўлимга жойлаштирилди.


Июнь 2019 — www.fban.uz\nКутубхоначилик иш жараёнларини автоматлаштириш – давр талаби 17.02.2020\nЭрдўған Озарбойжонни қўллаб-қувватлашини таъкидлади.\n“Ипак Йўли” банки Mastercard карталарини йўлга қўйди.\nЎзбекистонлик ўқувчилар диққатига: АҚШ мактабида бир йил ўқиш имконияти.\nГаровдаги кўчмас мулк хатлангандан сўнг қарздор 395 млн сўм қарзини тўлади.\nTwitter Россиянинг яна бир сайтига санкция қўллади.


15:01 / 31.08.2020 589 pdf Ўқиш режими + -\nБир доктор айтади: «Бир куни шайхлардан бири менга: «Сиз араб тили бўйича докторлик унвонини олганмисиз», деб сўради.\nМен ҳа, деб жавоб бердим.\nЯхши, ундай бўлса бир савол бераман. Aраб тилидаги энг заиф ҳарф қайси, деди.\nТўғриси мен учун кутилмаган савол бўлди. Лекин жавоб бермаслик бефойда эди.\nМен: «Ҳамс ҳарфларидан бири бўлиши мумкин, мисол учун син (с) ёки мад (алиф, вов ва йо) ҳарфларидан бири бўлиши мумкин. Чунки бу ҳарфлар фақат ҳавонинг ўзи билан чиқади», дедим.\nУ устозлардек кулиб қўйди ва: «Нотўғри, доктор соҳиб», деди.\nМен эса ўқувчидек қизиқиш билан: «Бундай бўлмаса, у қайси ҳарф экан, шайх? Сиздан ўрганиб оламизда», дедим.\nУ: «Араб тилидаги энг заиф ҳарф бу «фа» ҳарфи деди. Шунинг учун ҳам Aллоҳ субҳанаҳу ва таоло бизни ота-онамизга оқ бўлишдан қайтаришдан шу ҳарфни ихтиёр қилиб олган.\nAллоҳ таоло айтади: «Уларга «уфф» дема». (Исро сураси, 23-оят)», деди.\nШундан сўнг манбааларга мурожаат қилдим ва ҳижо (алифбо) ҳарфлари орасида ҳақиқатан кучли ва заифлари борлиги ҳақида маълумотга эга бўлдим. Улар орасида энг кучлиси бу «То» ҳарфи экан. Чунки бу ҳарфда заифлик сифатларидан бирортаси йўқ экан (ҳамс, рахова, лийн ва ҳоказо каби)\nAлифбо ҳарфлари орасида энг заифи ҳақиқатан «фа» ҳарфи экан. Чунки унда қувват сифатларидан бирортаси йўқ экан. (жаҳр, шадда, итбоқ ва ҳоказо каби)\nҚуръоннинг мўъжизаларидан бири шуки, алифбо ҳарфлари ичида энг заифи ота-онамизга юрагимиз сиқилиб ёки жирканиб «уфф» дейишдан бизни қайтариш учун ишлатилган экан. Aллоҳ азза ва жалла бизни ота-онамизга энг заиф ҳарфни ишлатишимиздан ҳам қайтарди, энди кучли ва қўпол ҳарфларни ишлатиш қандоқ бўларкин?!\nОта-онага оқ бўлиш ботқоғига ботиб қолмаслик учун фарзандларимизни огоҳлантирайлик.\nНега Қуръони карим инсон хулқ-атворининг энг олий намунаси ҳисобланади?\n- овозимизни тартибга солади - «овозингни пасайтир» (Луқмон сураси, 19-оят);\n- юришимизни тартибга солади - «ер юзида кибр-ҳаво ила юрма» (Луқмон сураси, 18-оят);\n- кўз қарашларимизни тартибга солади - «Ҳаёти дунё зийнатини хоҳлаб, улардан икки кўзингни бурма» (Каҳф сураси, 28-оят);\n- эшитишимизни тартибга солади - «Жосуслик қилманглар» (Ҳужурот сураси, 12-оят);\n- таомимизни тартибга солади - «Еб-ичинг ва исроф қилманг» (Аъроф сураси, 31-оят);\n- гап-сўзларимизни тартибга солади - «одамларга яхши гаплар айтинг» (Бақара сураси, 83-оят);\n- ўтиришларимизни тартибга солади - «Баъзиларингиз баъзиларингизни ғийбат қилманглар» (Ҳужурот сураси, 12-оят);\n- нафсларимизни тартибга солади - «Бир қавм бошқасини масхара қилмасин» (Ҳужурот сураси, 11-оят);\n- фикрларимизни тартибга солади - "баъзи гумонлар гуноҳдир" (Ҳужурот, 12);\n- гувоҳликларимизни тартибга солади - «Ўзинг билмаган нарсага эргашма!» (Исро сураси, 36-оят);\n- бизга авф ва кечиришни ўргатади - «Ким афв этиб ислоҳ қилса, унинг ажри Аллоҳнинг зиммасидадир» (Шууро сураси, 40-оят);\nҚуръон ҳаётимизни тартибга солишга, бахтли ҳаёт сари етаклашга кафилдир.\n«Иймон келтирганлар ва Аллоҳнинг зикри ила қалблари ором топганлар. Аё, Аллоҳнинг зикри ила қалблар ором топмасми?» (Раъд сураси, 28-оят).\nQuran.uz телеграм каналидан олинди.\n13:30 / 31.08.2020 1230\n04:03 / 01.09.2020 1449\nБир подшоҳнинг жангда ишлатадиган ҳарбий сирлари душманга маълум бўлиб қолиб, ўйлаган режаси барбод бўлибди. Шунда подшоҳ маслаҳатчиларидан бирига .Энди ҳарбий давоми...\n1507 08:00 / 03.12.2020\nРизқинг ўзи келади\nБир қария бор эди. Ўзи камбағал бўлса ҳам, саховатли эди, бирон нарса сўраб келган тиланчини қайтармас эди. Эгнига бир чопон ташлаб юрарди. Бир куни қария совқотиб давоми...\n453 08:00 / 05.11.2020\nЖони эмас, иймонини\nИбн Абу Жамила айтади .Бир киши Ибн Ҳайва билан хайрлашаётиб, .Аллоҳ сизни ҳимоясига олсин, Абу Миқдом,, деди. Шунда у .Эй биродаримнинг ўғли, сен Аллоҳдан давоми...\n707 08:00 / 23.11.2019\nКунларнинг бирида мамлакат ҳукмдори тунда шаҳар айлангани чиқди. Таниб қолмасликлари учун қиёфасини ўзгартирди. Ёнига хизматкорини ҳам олди. У халқ ўзи ҳақида давоми...\n5673 12:27 / 03.04.2018


Погбадан қиммат футболчи топилди\n22 декабрь, 2016, 10:30\nГерманиянинг таниқли футболчиси Лотар Маттеус "Боруссия" футболчиси Пьер-Эмерик Обамеянг айни пайтда "Манчестер Юнайтед" шарафини ҳимоя қилаётган ва трансфер рекорди соҳиби бўлган Поль Погбадан устун эканини жар солмоқда.\nМаттеуснинг айтишича, Обамеянг тез орада "Бавария" футболчисига айланиши мумкин экан. Чунки мюнхенликлар доимо асосий рақобатчиси - "Боруссия Д"нинг етакчи ўйинчиларини ўз таркибига қўшиб олган. Бунга Левандовски, Гётце ва Хуммельсни мисол қилиш мумкин.\n- Агар Погбага ўхшаган ўйинчининг трансфери 105 миллион евро бўлса, "Бавария" Обамеянг учун 150 миллион евро тўласа ҳам бўлаверади, - деди Лотар Маттеус. - Чунки Обамеянг учрашув тақдирини ҳал қила олади, Погба эса бунга қодир эмас.\nЖорий мавсумда габонлик ҳужумчи Бундеслигада 16 та гол урди. Франциялик ярим футболчи эса АПЛда уч марта рақиб дарвозасини ишғол қилди.\nШу ўринда кўплаб мутахассислари Лотер Маттеуснинг фикрига қарши чиқиб, замонавий футболда ҳужумчи ва ярим ҳимоячини таққос ноўрин эканини, германиялик собиқ футболчи ўз қарашларига голлар сонини асос қилиб олганини таъкидлашмоқда.


Президент Қарақалпақстанда район ҳәм тармақларды раўажландырыў бойынша 10 баслы бағдарды атап өтти. Жаслар ушын әжайып усыныс билдирди » Informaсiyalɩq portal\nҚарақалпақстан Республикасы Жоқарғы Кеңесиниң гезексиз сессиясында аймақты социаллық-экономикалық раўажландырыў мәселелерине айрықша итибар қаратылды. Бул ҳаққында Президент баспасөз хызмети хабар берди.\nСоңғы төрт жылда онлаған ири тоқымашылық, фармацевтика, электротехника ҳәм басқа заманагөй санаат кәрханаларының қурылыўы есабынан Қарақалпақстанда ислеп шығарыў көлеми 2 есеге өскен. Жаңа суў тармақларының қурылыўы нәтийжесинде халықты орайласқан ишимлик суўы менен тәмийинлеў дәрежеси 40 проценттен 67 процентке жетти. 241 мектеп, денсаўлықты сақлаў, мәденият ҳәм спорт объектлери жаңадан қурылды, капитал оңланды.\nПрезидент Шавкат Мирзиёев Мурат Камаловты Жоқарғы Кеңес Баслығы болып сайланғаны менен қутлықлап, оғада жуўапкершиликли ўазыйпада табыслар тиледи.\n– Жаңа басшы жумысларының ең әҳмийетли бағдары «халықтың дәртин тыңлаў ҳәм мәселелерди шешиў» болыўы керек. Буның ушын тынымсыз излениў, мийнет етиў, халық пенен кеңесип ислеў керек. Қарақалпақстанда елди сүйетуғын, билимли, пидайы жаслар көп. Оларды бирлестирип, нәтийжеге ерисиў, ел-халқымызға мәпдарлық келтириў керек, – деди мәмлекетимиз басшысы.\nҚарақалпақстанда барлық тараўларды жедел раўажландырыў бойынша алдағы 3 жылға арналған илажлар ислеп шығылғанлығы мәлим етилди. Оған бола, ҳәр бир районда 2 хызмет түри өзине тән «өсиў ноқаты» етип белгиленген.\nПрезидент барлық 16 районды еле де раўажландырыў мақсетинде усы «өсиў ноқатлары» бойынша исбилерменлик субъектлери 3 жыл мүддетке жер салығы, мүлк салығы, киши кәрханалардың айланбасынан алынатуғын салық, жеке тәртиптеги исбилерменлердиң қатаң белгиленген муғдардағы дәрамат салығынан азат етилиўин атап өтти.\nСондай-ақ, раўажланыў дәрежеси төмен болған Тахтакөпир, Бозатаў ҳәм Шоманай районларында жаңадан шөлкемлестирилетуғын санаат кәрханаларына да 3 жыллық мүддетке салық ҳәм бажыхана жеңилликлери бериледи.\nҲәр бир район ҳәм қаланы жедел раўажландырыўға күшли түртки бериў, машқалаларды жедел түрде шешиў ушын оларға министрлер ҳәм банклер бириктирилди.\nЖыйналыста келеси 3 жылға арналған 10 баслы бағдар белгиленди.\nБириншиси – районлар ҳәм мәҳәллелерди жедел раўажландырыў, екиншиси – халықтың бәнтлигин тәмийинлеў ҳәм кәмбағаллықты қысқартыў болса, үшиншиси шеңберинде инвестициялық жойбарлар әмелге асырылады. Арал машқаласының унамсыз тәсирин жумсартыў ҳәрекетлери төртинши баслы бағдар сыпатында белгиленди.\nБесиншиси етип хызмет көрсетиў тараўы потенциалын толық иске түсириў, алтыншысы сыпатында аўыл хожалығын раўажландырыў ўазыйпасы белгиленли. Жетиншиден, халықты турақ жай менен тәмийинлеў бойынша жумыслар шөлкемлестирилсе, сегизиншиден социаллық инфраструктураны раўажландырыўға итибар қаратылады.\nТоғызыншы баслы бағдар етип жаслар ҳәм ҳаял-қызларды қоллап-қуўатлаў көрсетип өтилген болса, оныншы шеңберинде жынаятшылықтың алдын алыў мәселелери бойынша көрсетпелер берилди.\nПрезидент елимиздиң қыз-жигитлерин усы аймақ турмысы менен таныстырыў мақсетинде келеси жылы Қарақалпақстанда Жаслар фестивалын шөлкемлестириў усынысын билдирди.\n2-10-2020, 16:52 |\nПрезидент дүньяқарасын өзгертпеген сектор басшыларын сынға алды\nПрезидент Мойнақта. Еки жылдың ишинде Мойнақта жаңа қалаша қурылады\nПрезидент Шавкат Мирзиёев Қарақалпақстанда


Тошкентдаги педагогика университети “замдекани” талаба қизни зўрламоқчи бўлгани айтилмоқда - UzNews.uz\n27 октября, 10:11 1840 0\nТошкентдаги педагогика университети “замдекани” талаба қизни зўрламоқчи бўлгани айтилмоқда\nТалаба қиз ҳодиса қандай содир бўлганини айтиб берди. Бош прокуратура ҳолат бўйича суриштирув бошлаганини маълум қилди.\nАввалроқ, Низоми номидаги педагогика давлат университети 3-курс талабаси К.М. университет декани ўринбосари уни зўрламоқчи бўлганини айтиб, ижтимоий тармоқда мурожаат билан чиқди.\nҚизнинг айтишича, жорий йилнинг 18 октябрь куни у “Зулфия” мукофотига тавсиянома олиш мақсадида ёшлар ишлари бўйича декан ўринбосари Ю.Б.нинг хонасига киради.\nЮ.Б. ундан кутиб туришини сўрайди. Хонадан ҳамма чиқиб кетгач, Ю.Б. ўзини чарчаганлигини айтиб, унга қаҳва дамлаб беришни сўрайди. Қиз қаҳва дамлаш учун чоғланганда эркак эшикни ичкаридан қулфлаб, чироқни ўчириб, қизни зўрламоқчи бўлади.\nК.М. амаллаб ойна олдига келиб, ёрдам чақирмоқчи бўлганда, эркак уни деразадан итаргани сабаб, қиз ойнадан пастга тушиб кетади.\nШундан сўнг, Ю.Б. ташқарида бўлган қизнинг дўсти билан пастга тушиб, атрофда йиғилганларга қиз ойнадан ўзи сакрагани ва уни ўзи шифохонага олиб боришини айтади.\nҚизнинг яқинларининг айтишича, декан муовини томонидан келган одамлар уларга ўз кўрсатмаларини ўзгартиришлари учун пул таклиф қилган. Ю.Б. эса ҳаммага қиз ўз жонига қасд қилган деяпти. У ўқиган факультет талабаларини тўлиқ онлайн таълимга ўтказишган.\nБош прокуратура Матбуот хизматининг хабарига кўра, ҳолат Тошкент шаҳар прокуратураси томонидан ўрганиб чиқилмоқда. Натижаси ҳақида хабар қилинади.\nШунингдек, ИИВ матбуот котиби Шоҳрух Ғиёсовнинг UzNews.uz’га маълум қилишича, Ю.Б.га нисбатан ЖКнинг 118 (номусга тегиш) ва 105-моддалари (қасддан баданга оғир шикаст етказиш) билан жиноят иши қўзғатилган ҳамда унга нисбатан қамоққа олиш эҳтиёт чораси қўлланилган. Тергов ҳаракатлари давом этмоқда.\n28 ноября, 13:44 1271 0\n29 ноября, 16:05 949 0\n28 ноября, 22:20 919 0\n15 Сентября, Среда 3527 0\n15 Сентября, Среда 2925 0\n15 Сентября, Среда 3011 0\n10 Сентября, Пятница 10014 0\n17 Августа, Вторник 8885 0\n16 Августа, Понедельник 6722 0\n26 Августа, Четверг 3530 3\n31 Августа, Вторник 3017 3\n27 Августа, Пятница 4250 2


ВАТАН ҚИЁФАСИ бадиҳа - “Китоб дунёси” газетаси сайти\nВАТАН ҚИЁФАСИ бадиҳа\n829 марта кўрилган.\nҚадрдоним Абдумалик ҳожи ёнимга келиб қучоқ очди.\n— Кетиб қолманг, — деди у билагимдан сиқиб. — Пастда учрашайлик.\n— Бирор иш борми?\n— Сувнинг нариги бетида, сиз томонда худойига айтишган.\nБиз тарафда доимо яшайдиган хонадон йўқ. Асосан ёзда дала-ҳовлиларда жонланиш юз беради. Дала-ҳовлилар олд томони, катта йўл ёқаси эса йил сайин ўзгариб боряпти: хилма-хил емакхоналару дўконлар, ўзига хос ҳордиқ чиқариш масканлари — жозиб кошоналар шитоб ила қад ростлаяпти. Эҳтимол, шундайлардан бири ишга тушган бўлса...\nМашина тез обрў қозонган “Шаршара”ни, “чиммати” кўтарилишга шай “Сарбон”ни, кичикроқ “Мангал”у доимо гавжум эгизак “Арбат”ни, мўъжизавий “Фаравон”ни, муҳташам “Хўжакент”, нафис “Сазанчик”у “Тян шан” ва маҳобатли, сўлим “Чинарас”ни ёнлаб ўтиб, шаҳарга кетгувчи кенг йўл сари ғизиллаб кетди. Салдан кейин секинлашиб, чапга бурила бошлади. Ўнг — “Тошкент — Хўжакент” темир йўлининг сўнгги бекати. Бироқ бекат чиройли қурилгани бўйича ташлаб қўйилган...\nЧап ён эса... ваҳ, тушимми-ўнгим: шунчалар ўзгариб кетибдими?! Қарийб бирор йилдан буён бу ёқларга йўлим тушмаган эди. Рости, буни истамагандим: ташландиқлик кўнгилга ғашлик солади, ундан тезроқ нари кетгинг келади.\nЭсимда, бу ерларда узунасига чўзилган катта тутзор бўларди. Уни бузиб, электр поезди сўнгги бекатига мослаштириб, замонавий, чиройли авто бош бекати барпо этилди. Туманнинг, ҳатто вилоятнинг турли бурчакларига қатнайдиган автобусу бошқа уловлар шу ердан таралиши мўлжалланди. Аммо поезд бекатининг тақдири бу шинам автобекат бошига ҳам тушди: аввалига худди кўргазмага ўхшаб, савлат тўкиб турди, кейин “кўргазма” ҳам ёддан чиқди. Мустақиллик шарофати деб тилга тушган ҳар иккала ажиб иншоот кўп йиллар мазмунсиз “ҳаёт” кечирди.\nҚаранг, ниҳоят, автобекатга янги мазмун кирибди: бинолар бузилмай, уларга ўзгача жило беришибди; атрофларига қатор ўтовлар тиклашибди; ўзбекона чорпоялар ўрнатишибди; ям-яшил арча-қарағайлар, хилма-хил дарахтлар пайдо бўлибди. Ўрталиқда фавворалар тизиллаб сув сачратади, юзларга салқин эпкин уфуради. Рўпарада тоғлар силсиласи сукут сақлаб, кузатиб турганга ўхшайди. Катта йўл ёқасида, виқорли дарвоза тепасида ажиб тарзда “Сазанчик чойхонаси” деган ёзув диққатни тортади...\nЁзувни кўриб, елка қисдим, Абдумаликка қарадим. У фикримни уқмади чоғи, кулимсираб қўйди. Олд тарафдаги чорпоялардан бирига ўтиришимиз билан мусиқа, қўшиқ тинди. Овоз кучайтиргични бизни бошлаб келган йигит — имом хатибга тутқазишди. “Қуръон” тиловатидан сўнг фотиҳага кафт очдик...\nХалқимизда азалий одат: ўғил уйлантирса, қиз чиқарса, фарзанд кўрса, уй-жойу янги иморат қурса, кўпнинг, қариларнинг дуосини олади, Оллоҳ ризолиги учун элга ош беради. Шундай қилмаса, кўнгли жойига тушмайди, бир нимасини йўқотган каби хомушу карахт юради. Ота-боболарнинг бу хислатлари янги давр тадбиркорларининг ҳам қон-қонига сингиб қолгандай. Хусусан, мамлакатимиз мустақилликка эришганидан сўнг бу ҳол янада чуқурлашди. Эндиликда “Очилиш маросими” дейдилар-да, одамларни эҳсонга чорлаб, ўзларини билдирадилар...\n...Юртимиз йил сайин эмас, ой сайин, ҳатто кун сайин обод бўлиб, гўзал қиёфага кириб боряпти... — дея дуо қиларди имом хатиб. Мени эса ҳамон хаёл тарк этмас, дастлабки кунлар кўз ўнгимдан бир-бир ўтарди.\nКўп йиллар аввал бу ажиб манзилларда Хўжакент қишлоғининг аҳли ҳаёт кечирган. Улар ўзаро аҳил, меҳр-оқибатли, имон-эътиқодли, меҳмондўст, ориятли бўлишган. Олтмишинчи йиллар аввалида тоғ сурилиш хавфи туғилгани боис одамларни дарёнинг нариги бетига кўчиришган. Ўша кезларда ҳам бу ёқларга дам олишга келувчилар оз бўлмаган. Аммо уларнинг асосий қисмини европаликлар ташкил этган. Ҳордиқ чиқариш бобида уларнинг “суяги йўқ”лигини яхши биламиз. Хусусан, Чорвоқ сув омбори Бутуниттифоқ зарбдор қурилиши деб эълон қилиниши бу ҳолни янада кучайтирди. Қурилишга Собиқ Иттифоқнинг турли бурчакларидан ҳар хил тоифадаги кишилар ёғилиб келди. “Зарбдорчилар”га ҳар жиҳатдан қулай шароит уй-жой, юксак таъминот яратиб берилган. Маҳаллий аҳоли ҳам бу имкониятдан бебаҳра қолмаган. Аввало, юқори маошли ишга кириш осонлашган. Дўконлардан арзон озиқ-овқат маҳсулотлари, кийим-кечаклар, хусусан, эсни оғдирувчи ичкиликлар сотиб олишга кенг йўл очилган. Бунинг номини “Московское обеспечение” дейишган. Синовлардан ўтган усул: “суяк ташлаган”га ҳурмат ва хизмат ҳиссини кучайтириш. Баҳраманд гумроҳлардан бири тез-тез айтадиган сўзлар ҳеч эсимдан чиқмайди ва ҳамон ғашлигимни йўқотмайди.\nЎрис сахийиди, — деган эди у (исмини айтгим келмади) оғзидан тупик сачратиб. — Ҳамма нарсани тўкиб ташловди: арзон гўшту колбасалар, балиқ консервалари...\n— Улар одамларни ароққа, ҳаромдан қўрқмасликка, ҳаёсизликка ўргатди, — деб унга қарши чиқардим. — Ялқовлик ҳам ўшалардан мерос қолган...\n— Э, бўлмаган гап! — сўзимни кесиб, қўл силтарди у.\n— Ўша даврингиз... ўттиз учинчи йиллар қаҳатчилигими, уруш пайтларидаги очарчиликларми, эллигинчи йиллардаги етишмовчиликларми, чақимчиликлару рост гап айтиб, қамалишларми? — десам индамай қоларди.\n— Ношукр бўлманг, — деб мен яна эслатишга уринардим. — Сизни илк кўрган вақтимизда ҳеч вақонгиз йўғида...\n— Ҳа, шундай бўлиб қолувди.\n— Энди бойваччасиз: данғиллама ҳовлиларга, бир неча машиналарга, кичик дўконларга эгасиз, еганингиз олдингизда, емаганингиз орқангизда...\n— Мен бунга ўзимнинг меҳнатим билан эришдим.\nБош силкиб маъқулладим. Унинг оғир меҳнатдан қочмаслигию ҳаракатсиз туролмаслигини доим эътироф этардим. Дарвоқе, шу хусусияти унинг ҳаётини тубдан ўзгартирди. Зеро, ўринли ҳаракат — мақсадга эришиш, яшариш демак!\n— Мустақиллик тадбиркорга кенг йўл очди. Тўкин-сочинлик бундан ортиқ бўлмайди, — дедим.\nҲуррият ва эрк одамлар имкониятини ғоятда кенгайтириб юборди: янги-янги касблар, ҳунарлар юзага қалқиб чиқди. Кимки жиддий ҳаракати туфайли ўзи сезмаган имконларини ишга солган бўлса, мислсиз ютуқларга эришди, Ватан қиёфасини безашга ҳам ҳисса қўшди. “Олма пиш, оғзимга туш” дегувчи ялқовлар эса хорлик-зорлик кўрпасига чўзилганча “мудроққа” кетдилар. Нима қилишини билолмай, довдираб юрганлар ҳам йўқ эмас...\n— Омин! — деган жарангдор овоздан хаёлим бўлинди-ю, фотиҳага қўл очган кафтларим янада баландлашди. — Жаннатмакон юртимиз қиёфаси бундан ҳам кўркам-салобатли, одамларимиз бундан ҳам бой-бадавлат, сахий бўлсин! Ёмон кўзлардан, бало-қазою офатлардан, ҳар хил фитналардан, меҳр-оқибатсизликдан Оллоҳнинг ўзи асрасин!..\nТарқалиш чоғида ташкилотчи-кузатувчилардан бирининг қўлидан тутиб:\n— Кечирасиз, бир нима сўрасам, майлими? — дея унинг кўзларига тикилдим.\n— Марҳамат, марҳамат! — у ўнг кафтини юраги устига қўйиб, таъзим қилди.\n— Ҳу нарида, “Хўжакент” маркети ёнида тошлардан тикланган, ғаройиб бир “Сазанчик” чойхонасими, емакхонасими бор.\n— Ҳа, ҳа, бор.\n— Бошқа ном тополмадингизларми? Уларни такрорлаб...\nУ кулиб юборди ва дарҳол жавоб қайтарди:\n— Уям бизларники! Тўрт йил аввал очилган. Буниси — “Сазанчик — 2”.\n— Нега энди “Сазанчик?” — сўрадим мен.\n— Зоғора балиқ-да, — деб қўйди Абдумалик ўзича.\n— Биласиз, сазан... — у Абдумаликка бир қараб олиб, жилмайди, — ҳа, уни зоғора балиқ ҳам дейдилар, аммо сазан дейишга ўрганиб қолганмиз. Ўзи бу ғоят мазали балиқ-да. Аму дарёники янада мазали. Биз улуғ дарёмиз луқмаи ҳалолидан таомлар тайёрлашни мақсад қилганмиз. Э, балиқ яхши-да!\n— Фақат балиқдан таом тайёрлайсизларми?..\nБарибир емакхонанинг номи кўзга қадалган хасга ўхшайди-ёв.\nЎттиз йилча аввал шу мавзуда менинг “Келажак араваси” деган мақолам адабиёт газетасида чоп этилган эди. Кузатувларим бўйича ўша йилларда иш майдонларида, шифохоналарда, кундузги сиҳатгоҳларда ўзбеклар кўплигини, дам олиш ва истироҳат боғларида, санаторийларда, спорт мусобақаларида, ҳордиққа кетаётган йўловчилар орасида асосан, европаликлар кўплигини афсусланиб ёзган, халқимизни улардан ўрнак олишга чорлаган эдим...\nМустақиллик туфайли орзуларимиз рўёбга чиқди. Спорт соҳасида бутун дунёни лол қолдираётганимизни ҳамма билади. Дам олиш-чи? Бу борада биргина эски Хўжакент қўрғонини эслашнинг ўзи кифоя. Вайрона қишлоқ қисқа муддат ичида жажжи шаҳар тусини олди. Эндиликда поездларни, турна қатор автоуловларни тўлдириб, бу ёққа дам олувчилар танда қўяди. Улар жуда кўп ва кечаю кундуз дарёдай оқиб келадилар. Сафларига қараб, кўнгил чоғланади. Беихтиёр бор экансан-ку, ўзбегим, қорақалпоғим, тожигу қозоғим... деб юборасан. Дам олишда европаликлардан ҳам ўзиб кетдиг-ов, деб юбораман баъзан. Улар орасида мулойим кампиршолар, қувноқ чоллар, ота-оналари паноҳидаги катта-кичик болалар борлиги кишини янада қувонтиради. Чеҳраларига қаранг: сўлғин, ҳорғин эмас, ғайрат, шиддат, ишонч балқиб туради. Қизиғи шундаки, меҳмонларнинг асосий қисми ўз хусусий машиналарида сайрга чиққанлар.\nЯна мустақилликнинг дастлабки йиллари ёдимга тушади. Биз яшайдиган қирқ хонадонли, нисбатан таниқли одамлар тўпланган, марказроқдаги “дом”да иккита, рўпарамиздаги шунақа уйда битта, кейинроқ кўчганимиз Юнусободдаги олтмиш тўрт хонадонли уйимизда тўрттача енгил машина бор эди. Ҳозирги кунларда автоуловларни қўйишга жой тополмайсиз. Баъзи хонадонларда икки-учталаб енгил машиналар йўлакларда ялтираб туради. У дамларда қўшниларимиз сайрга чиқишни, сув бўйларида, тоғларда дам олишни хаёлларига ҳам келтирмас эди. Энди эса автоуловлару ҳордиқчилар “дастидан” эски Хўжакентнинг катта йўлларини кесиб ўтишга ғоят қийналасиз...\nЧорак аср ичида Ватан қиёфасида юз берган бундай ўзгаришларни санаб, адоғига етолмайман. Улар жуда беҳисоб.\nҚиёфанг яна гўзаллашаверсин, жондай азиз, қиёси йўқ жонажон юртим!\n3 август, 2016 йил.


Интервью 05.04.2020 14:00\n– Менимча, бундай қарор вазиятдан оқилона чиқиб кетиш мумкин бўлган ягона тўғри йўл. Боиси айни пайтда кўпчиликда шуғулланиш учун имконият йўқ. Бир қатор спорт турларида эса ҳатто лицензиялар тақсимлаб бўлинмаган. Нима бўлганда ҳам Олимпиада мухлислар учун ҳақиқий байрам. Ҳозирги ҳолат ҳеч кимга байрамдек татимас эди. Шу ўринда коронавируснинг кенг тарқалишини олдини олиш учун ҳамманинг уйда қолишини ва шифокорлар тавсияларига риоя қилишларини сўраб қоламан.


ЎзА - Суғурта орқали ҳимоялаш тизими янада кенгаяди\n16.06.2015 12:35 Янги қонунларга шарҳлар\nСуғурта орқали ҳимоялаш тизими янада кенгаяди\nАҳолининг ижтимоий ҳимоясини таъминлаш ҳамда иқтисодиётга инвестицияларни кенг жалб этишда суғурта муҳим ўрин тутади. Соҳани ривожлантириш борасида амалга оширилаётган кенг кўламли чора-тадбирлар, суғурта фаолиятига оид қонунчилик такомиллаштирилаётгани аҳолининг суғурта компанияларига бўлган ишончини мустаҳкамламоқда.\nМамлакатимизда ихтиёрий шахсий суғурталаш билан бир қаторда мажбурий суғурта тизими ҳам ривожланмоқда. Бу фуқароларнинг ижтимоий-иқтисодий манфаатларини, шунингдек, корхона, ташкилот ва давлатнинг манфаатларини ҳимоя қилишга хизмат қилаётир.\n2015 йил 27 майда эълон қилинган “Ташувчининг фуқаролик жавобгарлигини мажбурий суғурта қилиш тўғрисида”ги Ўзбекистон Республикаси қонуни соҳани янада ривожлантириш, суғурта бозоридаги муносабатларни янги босқичга кўтаришда муҳим қадам бўлди.\nҚонун 6 боб, 26 моддадан иборат бўлиб, уни ишлаб чиқишда соҳага оид халқаро ҳуқуқий меъёрлар чуқур таҳлил этилди. Хорижий тажрибани ўрганиш натижалари шуни кўрсатдики, йўловчиларнинг манфаатларини тўла ҳимоя қилиш учун йўловчиларнинг мажбурий шахсий суғуртаси ўрнига, ташувчининг йўловчилар олдида фуқаролик жавобгарлигини суғурта қилиш механизми қўлланилмоқда. АҚШ, Европа Иттифоқининг деярли барча давлатлари, Канада, Япония каби мамлакатларда шу йўналишда қонун қабул қилинган ва ташувчининг фуқаролик жавобгарлигини мажбурий суғурта қилиш тизими жорий этилган.\nЯнги қонунда ташувчининг фуқаролик жавобгарлигини мажбурий суғурта қилиш амалиёти назарда тутилган. Бу Ўзбекистон Республикаси ҳудудида транспорт воситаларининг барча турларида ташишни амалга оширишда йўловчиларнинг ҳаёти, соғлиғи ва мол-мулкига етказилган зарарнинг ўрнини қоплашни кафолатлайди.\nШу кунга қадар йўловчиларнинг ҳаёти ва соғлиғига етказилган зарарнинг ўрнини қоплаш бўйича суғурта ҳимояси 1993 йил 7 майда қабул қилинган “Умумий фойдаланишдаги ҳаво, темир йўл, ички сув ва автомобиль транспорти йўловчиларининг мажбурий шахсий суғуртаси тўғрисида”ги қонун билан таъминлаб келинган. Унда йўловчиларга етказилган зарарнинг ўрнини қоплаш кафолати етарли даражада эмас эди.\nЯнги қонун билан эски қонунчиликда мавжуд бўлган муайян бўшлиқлар барҳам топади. Муҳими шундаки, қонун билан ташувчининг ҳуқуқий мақоми белгиланган. Унга кўра, ташувчи сифатида шаҳар йўловчи транспортида, темир йўл, ҳаво, дарё транспортида ва бошқа транспортларда йўловчиларни ҳамда уларнинг мол-мулкини тижорат асосида ташиш бўйича хизматлар кўрсатувчи ва унинг учун махсус рухсатномага ёки лицензияга эга бўлган юридик шахс белгиланган.\nБундан ташқари, мажбурий суғурта қилиш шартномаси шартлари ва уни тузиш тартиби Ўзбекистон Республикаси Вазирлар Маҳкамаси томонидан белгиланиши, амал қилиш муддати, суғурта пули, низоларни ҳал этиш тартиби аниқлаштирилган. Эндиликда йўловчи, жабрланувчи ва наф олувчи ташувчининг фуқаролик жавобгарлигини мажбурий суғурта қилиш шартномаси шартлари тўғрисидаги ахборотни ҳамда суғурталовчи ҳақидаги зарур маълумотларни ташувчидан бепул олиш ҳуқуқига эга.\nФуқароларнинг ҳуқуқ ва қонуний манфаатлари устуворлиги тамойилидан келиб чиқиб, суғурталовчиларга нисбатан алоҳида талаблар белгиланган. Хусусан, суғурталовчи тегишли лицензияга эга бўлиши зарур. Ўз навбатида, у Қорақалпоғистон Республикаси, вилоятлар ва Тошкент шаҳрида ташувчининг фуқаролик жавобгарлигини мажбурий суғурта қилиш шартномасини тузишга, ташувчилар, жабрланувчилар ва наф олувчиларнинг суғурта товон ҳақидаги талабларини кўриб чиқишга ҳамда суғурта товонини амалга оширишга ваколатли ўз филиалларига эга бўлиши лозим.\nТашувчининг фуқаролик жавобгарлигини мажбурий суғурта қилишни амалга оширишга ҳақли бўлган суғурталовчилар ўртасида суғурта шериклигини тузиш тўғрисида ёзма битим тузилиши шарт. Ушбу талаб суғурта ҳодисаси содир бўлган ташувчи, йўловчи ва наф олувчиларнинг ҳуқуқларини ҳимоя қилади ҳамда суғурталанувчиларнинг молиявий барқарорлигини таъминлайди. Бу каби талаб амалдаги қонунчиликни транспорт воситалари эгаларининг фуқаролик жавобгарлигини мажбурий суғурта қилишни амалга оширувчи суғурталовчиларга қўйилган. Унга кўра, “Транспорт воситалари эгаларининг фуқаролик жавобгарлигини мажбурий суғурта қилиш тўғрисида”ги Ўзбекистон Республикаси қонунига мувофиқ суғурталовчилар тўловларни кафолатлаш жамғармаси билан ёзма битимлар тузишлари шарт.\nҚонунда ташувчининг ўз фуқаролик жавобгарлигини суғурта қилиш бўйича мажбурияти бажарилишини назорат қилишни амалга оширувчи давлат органлари ҳам белгилаб қўйилган. Унга кўра, бундай вазифалар Ўзбекистон Республикаси Парвозлар хавфсизлигини назорат қилиш давлат инспекцияси, Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекцияси ва Ўзбекистон автомобиль ва дарё транспорти агентлиги ҳамда қонун ҳужжатларига мувофиқ тегишли ваколатга эга бўлган бошқа давлат органлари томонидан ҳам амалга оширилиши мумкин.\nРасман эълон қилинганидан кейин олти ой ўтгач кучга кирадиган янги қонун мажбурий суғурта тизимининг кенгайиши ҳисобига суғурта бозори ва транспорт инфратузилмасининг ривожланиши, кўрсатилаётган хизмат сифатининг янада ошишига ва янги иш ўринлари яратилишига хизмат қилади.\nмониторинги институти бош мутахассиси.


Езра — Езра - Қадимий Аҳдда номи келган роҳиб, Қонунни ўргатувчи шахс. Қуръонда номи зикр етилган Узайр билан бир деб ҳисобланади. Қуръонда айтилишича (9:30), христианлар Исо Масиҳни Худонинг ўғли дегани каби яҳудийлар Узайрни Худонинг ўғли деганлар. Ривоятларга кўра, яхудийлар Таврот солинган кутин...\nЕтим — ислом таълимотига кўра, онадан емас, отадан айрилган норасида (балоғат ёшига етмаган) гўдак. Чунки, фарзанд туғилганидан сўнг уни боқиб, вояга етказиш отанинг зиммасида бўлади. Е.нинг ҳакқини ейиш катга гуноҳ ҳисоблангани каби уни ўз кафолатига олиш, унга нисбатан яхши муомалада бўлиш енг улу...\nЕшон — (форсча: улар) - сўфийлик оқимларида диний раҳнамолар унвони. Одатда, Е.лар дарвишлик, сўфийлик оқимларининг бирига мансуб бўлган. Исмоилийлар фирқаси диндорлар жамоасининг раҳбари ҳам Е. деб аталган. Урта асрларда сўфий раҳнамоларига мурожаат қилишда уларнинг исмлари ўрнида Е., баъзан "...\nЕътикоф — Қуръон ва суннат ила собит бўлган шаръий амал. Зуҳрийнинг хабар беришича, Расулуллоҳ (саллаллоҳу алайҳи ва саллам) то вафот етгунларича Е.ни тарк етмаганлар. Имом Абу Ҳанифа, Еларнинг енг ози бир кун деса, имом Абу Юсуф, унинг енг кўпи бир кун деган. Имом Муҳаммад фикрига кўра еса, бир соа...\nЕътиқод — Аллоҳнинг каломи ҳақиқий еканлигига астойдил ишониш, имоннинг 3 унсурларидан бири. Е.нинг синоними сифатида турли ақидавий мактаблар тасдиқ, ақида, акд терминларини ишлатганлар. Мазмуни жиҳатдан Е.га енг яқин турадигани тасдиқ (би-л-қалб) бўлиб, Аллоҳ ва Унинг Қуръон орқали етказган сўзлар...\nЕҳром — (араб. - чегараланиш, ибодат ҳолатига ўтиш) - 1) мусулмонларнинг катта ва кичик ҳаж қилиш (ҳаж ва умра) вақтидаги алоҳида кийими. Е. - ҳажни дили билан ният қилиш, ҳаромдан муҳофазаланиш дегани, еҳромдаги киши "муҳрим" деб аталади. Муҳрим одобдан ташқари сўз сўзлаш, хотини билан яқ...\nЕҳсон — ("астойдиллик", "виждонлилик", "самимийлик") - Қуръонда диний мажбуриятларни ўташдаги самимийлик, риёкорликнинг зидди. Умар ибн Хаттоб (ра)дан келтирилган ҳадислардан бирида айтилишича: "Еҳсон - раббингга худди Уни кўриб тургандек, ибодат қилишингдир. Агар...


Президент Ислом Каримовни Ашхобод аэропортида бош вазир ўринбосари кутиб олди\nЎзбекистон ва Туркманистон президентлари Ислом Каримов ва Гурбангули Бердимуҳамедов.\nЎзбекистон Президенти Ислом Каримов Туркманистон Президенти Гурбангули Бердимуҳамедовнинг таклифига биноан 23 октябрь куни расмий ташриф билан Туркманистонга келди.\nРасмий хабарга кўра, президент Каримовни Туркманистон Вазирлар Маҳкамаси Раисининг ўринбосари, ташқи ишлар вазири Рашид Мередов кутиб олган.\nДастурга мувофиқ расмий ташрифнинг асосий тадбирлари 24 октябрь куни бўлиб ўтади. Ташриф якунлари бўйича давлат раҳбарларининг Қўшма баёноти, Ўзбекистон ва Туркманистоннинг турли соҳалардаги ўзаро ҳамкорлигини янада ривожлантиришга доир қатор ҳужжатлар имзоланади.\nЎзбекистон раҳбари Туркманистонга сўнгги марта 2012 йилда борган эди. Ўшанда Ўзбекистон-Туркманистон иқтисодий ҳамкорлиги юзасидан 2013-2017 йилга мўлжалланган шартнома имзоланган.


Камтарлик – инсонни улуғловчи фазилат\n- Нояб 18, 2017\nАллоҳ таоло инсон зотини азизу мукаррам қилиб яратиб, унга кўп фазилатлар ато этди. Ана шундай фазилатлардан бири камтарликдир. Динимиз таълимоти мўмин-мусулмонларни ушбу сифатга эга бўлишга тарғиб қилади. Қуръони каримда Аллоҳ таоло бундай марҳамат қилган: “Ер юзида кибрланиб юрма! Чунки сен (оёқларинг билан) зинҳор ерни теша олмайсан ва узунликда тоғларга ета олмайсан” (Исро сураси, 37 оят).\nПайғамбаримиз соллаллоҳу алайҳи васаллам айтадиларки, “Бир-бирингизга нисбатан камтар бўлинг, токи бирон кимса бировга нисбатан такаббурлик қилмасин, бирон кимса бошқа кимсага зулм қилмасин” (Муслим ривояти).\nОяти карима ҳамда ҳадиси шарифда камтар, хокисор бўлиб, кибру ҳавога берилмасдан, ҳаддини унутмасдан, мол-дунёга, мансаб-мартабага, шон-шуҳратга эришганда, бошқаларга паст назар билан қарамасдан, барча инсон Яратганнинг бандаси эканини унутмасдан ҳаёт кечириш зарурлиги таъкидланмоқда.\nКамтарлик ва хокисорлик сифатига эга бўлган киши нафақат эл-юрт олдида, балки Аллоҳ таоло даргоҳида ҳам мақтовга лойиқдир. Бундай инсонлар ҳар қачон ўз ҳурматларини сақлай билиш билан бир қаторда, ўзгаларнинг қадр-қимматларини ҳам ўрнига қўяди. Пайғамбаримиз соллаллоҳу алайҳи васаллам марҳамат қилиб: “Ким Аллоҳ учун камтарлик қилса, Аллоҳ унинг мартабасини баланд қилиб қўяди”, деганлар (Муслим ривояти).\nАгар акси бўлса, Аллоҳ таолонинг ғазаби ва азобига дучор бўлади.\nИнсоннинг тупроқдан яратилишининг ҳикматларидан бири тупроқда вазминлик, камтарлик, хокисорлик хусусиятлари мавжуд. Демак, инсон ўзининг аслига боқиб, ана шунга монанд тарзда ҳаёт кечирмоғи лозим. Манманлик қилиб, ўзгаларга беписанд муомалада бўлиш, мол-дунёга алданиб, кибрланиш оқибатида киши дўстлари, қариндошлари ва эл-юрти олдида ҳурматини йўқотади.\nХалқимизда “Камтарга камол” деган мақол бор Бу мақолни жуда кўп инсонлар билса-да, лекин инсоннинг ғурури гоҳида камтарликка йўл қўймайди. Шу ўринда Абу Лайс ас-Самарқандий айтадилар: “Ким ғурурини синдирмоқчи бўлса, тўртта амални қилиши керак бўлади:\nТавфиқни Аллоҳ таолодан билиш. Шунда шукр қилади, нафсига мағрурланмайди.\nАллоҳ таоло берган неъматларга ибрат кўзи билан қараш. Бунда ҳам шукр билан машғул бўлади, амалини кам санайди ва қилган ишига мағрурланмайди.\nАмалининг қабул бўлмай қолишидан қўрқиш. Шунда хавфи кучаяди, нафсига мағрурланмайди.\nОлдинги қилган гуноҳларига қараш. Агар гуноҳларининг яхшиликларидан оғир келишидан қўрқса, нафсига бўлган ғурури синади. Инсон қиёмат куни номаи аъмолидан нималар чиқишини билмай туриб, қандай ғурурланади?! Албатта, ғурурланиш ва хурсандчилик амал китобини ўқигандан кейин аниқ бўлади”.\nДемак, ҳар бир инсоннинг ўзига яраша озми-кўпми ғурури мавжуд бўлиб, инсон бу ғурурни синдириб бориши, Яратганнинг изнидан чиқмаслиги, инсонларга ғурурланмаслиги, камтарлик йўлини танлаши зарур.\n3134 марта ўқилди\nДругие материалы в этой категории: « Фақат жазо қўллаш таҳдиди билан мақсадга эришиб бўлмайди\tБирдамлик ва ҳамжиҳатлик осойишталик омили »


Европалик сиёсатчилар Зеленский ва Украина халқи номзодини Нобел мукофоти учун илгари сурмоқчи\nАризаларни қабул қилишнинг охирги муддати 31 январда тугаганди. Сиёсатчилар номзодни илгари суриш жараёнини 31 мартга қадар узайтиришни сўрамоқда.\nЕвропалик амалдаги ва собиқ сиёсатчилар Украина президенти Владимир Зеленский ва Украина халқи номзодини тинчлик бўйича Нобел мукофоти учун илгари сурмоқчи. Бундай мурожаат 11 март куни келиб тушган, аммо бу ҳақда фақат бугунги кунга келиб маълум қилинган.\nМурожаат муаллифлари «бемисл тарихий воқеаларни инобатга олган ҳолда» Нобел қўмитасига «Зеленский ва Украина халқи тинчлик бўйича Нобел мукофотига номзод сифатида кўрсатилишига имкон бериш учун» мукофот учун номзодни илгари суриш жараёнини 31 мартга қадар узайтиришни таклиф этган. Ҳозирда мукофот учун аризалар қабул қилиш тўхтатилган.\n«Биз Украина халқига дунё улар томонида эканини кўрсатишнинг айни вақти эканига ишонамиз», — дейилган мурожаатда.\nМурожаатни 36 нафар сиёсатчи имзолаган, уларнинг аксари Нидерландиядан, масалан, собиқ мудофаа вазири Анк Бийлевелд ва собиқ ташқи ишлар вазири Бен Бот. Шунингдек, Европарламентнинг амалдаги депутатлари ҳам Зеленский номзодини мукофот учун илгари суриш ташаббусини қўллаб-қувватлашган.


Бир йил аввал 39 ёшли аёлнинг ўлимига сабаб бўлган ЙТҲ айбдори ҳамон ушлангани йўқ » Ўзбекистон янгиликлари – Zamin.uz\n01 март 2017, 17:29\n2016 йилнинг 22 март куни Тошкент шаҳрининг “Бодомзор” маҳалласида рўй берган мудҳиш йўл-транспорт ҳодисаси анчагача муҳокамалар майдонининг асосий мавзуси бўлган эди. Бу ҳақда бундан чамаси бир йил аввал хабар берган эдик.\nУнда ЙТҲга сабабчи бўлган Captiva автомобили ҳайдовчиси машинани юқори тезликда бошқариб, бир одамни уриб юборгани ва маҳалладаги Cobalt ҳамда Spark автомобилларига ҳам зиён етказгани ҳақида айтилганди. ЙТҲ 22 март куни соат 7:30 лар атрофида содир бўлган. Воқеага гувоҳ бўлганларнинг айтишларича, машинадан икки йигит ва бир қиз тушиб жуфтакни ростлашган.\nМазкур ЙТҲда 3 нафар фарзанднинг онаси бўлган 39 ёшли Насиба Қосимова оғир жароҳат олиб, шифохонага ётқизилган эди. Орадан кўп ўтмай аёл оламдан кўз юмди.\nБир ҳайдовчининг қалтис ҳаракати, уқувсизлиги, деб бир оилага дарз кетди. 3 фарзанд онасиз қолди.\nХўш, айбдор қўлга олиндими? У қонун олдида жавоб бердими? Бу саволлар мана бир йилдирки, ўз жавобини топмай келаётган эди. Куни кеча Тошкент шаҳар Ички ишлар бош бошқармасида бўлиб ўтган йиғилишда “Qalampir” нашрининг мухбири ушбу савол билан ички ишлар органлари ходимларига мурожаат қилди.\nАҳмаджон Пўлатов, Тошкент шаҳар Ички ишлар бош бошқармаси тергов бошқармаси бошлиғи ўринбосари:\n— 2016 йилнинг 22 март куни “Бодомзор” маҳалласида қайд этилган йўл-транспорт ҳодисаси бўйича жиноят иши қўзғатилиб, тергов ҳаракатлари олиб борилган. Жиноят иши бўйича сиртдан айблов эълон қилиниб, жиноятчи қидирувга берилган ва ҳозирда жиноят иши ҳаракатдан тўхтатилган. Айни дамда айблов эълон қилинган шахсни ушлаш чоралари кўрилмоқда.\nЖиноятчининг яшаш жойи ва шахси тўлиқ аниқланган. Терговчи томонидан барча тергов ҳаракатлари олиб борилган. Жиноятчининг яқин қариндошлари билан мулоқоти ҳам текшириб борилмоқда. У ходимларимиз томонидан қўлга олингандан сўнг, яна қўшимча тергов ҳаракатлари олиб борилади ва жазо муқаррарлиги таъминланади.\nТошкент шаҳар Ички ишлар бош бошқармаси ходимларининг маълум қилишича, мазкур ЙТҲ иштирокчиси бўлган Captiva автомобили ижарага олинган. Автомобиль эгасига нисбатан ҳам Ўзбекистон Республикаси Маъмурий жавобгарлик кодексининг тегишли моддаларига кўра чора кўрилди.\nЙўл ҳаракати хавфсизлиги бошқармаси бошлиғи ўринбосари Нодир Йўлдошевнинг маълум қилишича, автомобилни бошқарган йигит, яъни ҳозирда қидирувда бўлган жиноятчи касб-ҳунар коллежининг 2-курс ўқувчиси бўлган. Йигитнинг отаси бўлмаган, у ёлғиз онаси билан истиқомат қилган. Унинг хатти-ҳаракатлари Маҳалла фуқаролар йиғинида ҳам кўриб чиқилган. Тергов жараёнларида ЙТҲ юз берган сўнг, жиноятчи уйига ҳам келмагани аниқланган.\nЙТҲ юз берганидан сўнг, автомобилнинг салонидан Тошкент банк касб-ҳунар коллежининг 2-курс ўқувчиси бўлган қизнинг ўқувчилик гувоҳномаси топилган. Маълум қилинишича, қиз шу куни автомобиль ичида бўлган. Мазкур ЙТҲ юзасидан қиз ҳам тергов қилиниб, унинг масаласи ҳам маҳалла фуқаролар йиғинида кўриб чиқилган.\nЯнгиликлар » Жамият » Бир йил аввал 39 ёшли аёлнинг ўлимига сабаб бўлган ЙТҲ айбдори ҳамон ушлангани йўқ


1 август, 2020, 16:54\nТеглар:Вадим Абрамов | Бунёдкор | Ўзбекистон МТЖ\nВадим Карленович тез орада терма жамоа билан йиғинни бошлайди.\nЎзбекистон миллий терма жамоаси ва “Бунёдкор” клуби бош мураббийи Вадим Абрамов билан гаплашиш учун ҳар доим сабаблар топилади. Айниқса, миллий термамизни бошқараётган мутахассис сифатида доимо унга бериладиган саволлар туғилаверади.\nЖасур Жалолиддиновнинг “Локомотив”га кетгани ҳақида\nАбрамов қўли остида тўп сурган 18 ёшли футболчимиз энди барча эътиборини “Локомотив”га қаратмоқда. Албатта, Жасурнинг Москва клуби билан шартнома имзолагани барча учун ёқимли хабар бўлди. Ўз ўрнида Жалолиддиновга “Бунёдкор”да устозлик қилган Вадим Карленович шогирдининг “Локомотив”га кўчиб ўтгани борасида ўз фикрини билдирди.\n- Умуман айтганда, “Локомотив”дагилар унинг потенциалини муносиб баҳолаган ҳолда таркибга қўшиб олдилар. Афтидан, улар Жалолиддиновни анча вақт кузатиб юриб, имкониятини чамалаб чиққан кўринишади. Шу боисдан ҳам темирйўлчилар Жасурни қўлга киритишга муваффақ бўлдилар. Агар Жалолиддинов бундан кейин ҳам ўз устида ишлашда давом этар экан, келажаги порлоқ бўлишига шубҳа йўқ. Умид қиламанки, у “Локомотив”да ўйнаб кета олади ва бошланғич таркибдан жой олишга эришади.\nАбрамов унинг “Бунёдкор”да ижарада ўйнашига қарши эмас\nЯна шуни ҳам айтиш керакки, ҳозирча ёш легионеримизнинг темирйўлчилар сафида қолиш ёки қолмаслиги аниқ эмас. Балки “Локомотив” уни ўйин амалиётига эга бўлиб туриш учун бошқа клубга ижарага бериши ҳам мумкин. Балки “Бунёдкор”га қайтиши ҳам эҳтимолдан ҳоли эмас. Абрамов эса уни ижара ҳисобида яна ўз жамоасида ўйнашига қарши эмаслигини маълум қилди.\n- Улар Жасурни келажак режалари учун сотиб олиб, 5 йиллик шартнома тузишди. Бу эса “Локомотив”нинг футболчига нисбатан жиддий ёндашганлигини англатади. Ўйинчи бу ёшда ўсишда давом этар экан, албатта унга қизиқувчилар ҳам кўп бўлади. Жумладан, Жасурнинг “Бунёдкор”дан “Локомотив”га ўтиши шуни тасдиқлайди. “Локомотив” клуби раҳбарияти ва бош мураббийи ўйинчимизни анча кузатган кўринади. Шу боисдан ҳам келишув амалга ошди. Энди бу ёғи фақат Жасурнинг ўзига боғлиқ. У ўз устида ишлашда давом этса, “Локомотив” таркибидан мустаҳкам жой эгаллайди. “Локомотив” устози Николич ёш ижрочини қўлга киритиш орқали клубнинг келажак режалари йўлида жиддий қадамни ташлади. Бу эса мутахассиснинг унга умид қилаётганлигини англатади. Акс ҳолда жамоалар ўртасида бу транфсер амалга ошмаган бўларди. Башарти, имкон туғилса биз Жалолиддиновни ижара асосида бўлса ҳам “Бунёдкор”га қайтаришга уриниб кўрамиз. Ҳаммаси энди “Локомотив”дагиларнинг истак-хоҳишларига боғлиқ. Ўзимга қолса, уни бундан кейин ҳам “Бунёдкор”да тўп суришини истардим. Шак-шубҳасиз ҳаммаси энди воқеалар ривожи қандай тус олишига боғлиқ. “Локо”дагилар 7 август куни Суперкубок учун ўйинга ҳозирлик кўришмоқда. Улар шу йўлда ҳам ушбу трансферни амалга оширишди, деб ўйлайман. Тўғри, Жасурнинг бўлажак ўйинда иштирок этиши ҳали мавҳум. Аммо боя айтганимдек, улар Жасурни келажак режалари йўлида қўлга киритишди.\nСуперлига яна қолдирилгани Абрамовнинг\nрежаларига қанчалик таъсир ўтказмоқда?\nХабарингиз бор, миллий чемпионатимиз баҳслари яна қолдирилди. Бундан фойдаланган ҳолда Абрамов миллий терма жамоамизда қисқа муддатли йиғин ўтказишни режалаштириб қўйган. Суперлиганинг яна қолдирилгани бош мураббийнинг режаларига қанчалик таъсир кўрсатган бўлиши мумкин? Бу хусусида Вадим Абрамов шундай деди:\n- Сўзсиз, юзага келган вазият чиндан ҳам мураккаб. Тўғриси, чемпионат қайта бошланиб, орадан ҳеч қанча ўтмасдан карантин туфайли яна тўхтатиб қўйилиши мумкинлигини кутмагандик. Энди 15 августдан биринчилик яна қайта йўлга қўйилган тақдирда ҳам худди аввалги йўсинда – ишқибозларсиз ўйнашимизга тўғри келиши аниқ. Айтишим керакки, воқеаларнинг бундай тус олиши мени терма жамоанинг устози сифатида бефарқ қолдирмайди. Ахир октябрь-ноябрь ойларига ўйинлар ўтказиш режалаштирилган. Футболчиларнинг бундай шароитда қандай формада бўлишлари ва ўша пайтга бориб қандай жисмоний ҳолатда қолишлари ҳозирдан мени ўйлантиряпти. Бундай режимда тўп суриш ўз-ўзидан футболчиларнинг руҳияти ва жисмоний ҳолатига таъсир кўрсатмасдан қолмайди. Ўз-ўзидан уч-тўрт ойлик танаффус ва бошланган чемпионат ўйинларидаги узилишлар акс таъсир кўрсатмасдан қолмайди. Нима бўлган тақдирда ҳам вазиятдан муносиб чиқиб кетишга ҳаракат қиламиз.\nТерма жамоа таркибидаги кутилмаган ўзгаришлар хусусида\nБу ҳали ҳаммаси эмас. Гап шундаки, Вадим Абрамов терма жамоа йиғини учун таркибни эълон қилганди. Лекин кутилмаганда “Пахтакор”дан чақирилган ўйинчилар коронавирус сабабли таркибда ўзгаришлар юз берди. Оқибатда Вадим Абрамов “Пахтакор” футболчиларининг ўрнига бошқа номзодларни чақирди.\n- Чемпионат баҳслари яна тўхтатиб қўйилганлиги, “Пахтакор” ўйинчилари билан юзага келган кутилмаган ҳолат сабаб бўлажак йиғинларга кимларни таклиф қилиш юзасидан режаларимизни ўзгартиришга мажбур бўлганлигимизни айтиб ўтишим жоиз, - дея мавзуни давом эттирди, Вадим Карленович. - Сентябрь ойида иккита ўртоқлик ўйини ўтказамиз. Аслида йиғинни ўша беллашувларга қадар ташкил этишни режалаштиргандик. Лекин юзага келган танаффус туфайли режаларни ўзгартиришга мажбур бўлдик. Биз вазият тақозосидан келиб чиққан ҳолда шу ишга қўл урдик. Нега деганда, сентябрга бориб бундай имконият юзага келмаслиги мумкинлигига ўзимиз ҳам шубҳаланмасдан қўйгандик. Шундан келиб чиққан ҳолда йиғинни яқин кунларда ташкил этиш мақсадга мувофиқ бўлади, деган тўхтамга келдик. Ахир гап миллий терма жамоа устида бормоқда. Йиғин давомида унга биринчи бор чақирилган ўйинчиларнинг имкониятларини чамалаб олиш учун бизда қулай фурсат туғилади. Боз устига аввалдан термада ўйнаб келаётган ижрочилар билан уларнинг машғулотларда қандай тил топишиб кетишларини кузатишимиз мумкин. Устига-устак бир йилдан ортиқ вақт давомида йиғинни “Пахтакор” ўйинчиларисиз ташкил этишимизга тўғри келяпти. Бахтга қарши уларнинг ҳаммаси карантинга олинди. Бошқаларни ҳам касалликка чалинтирмаслик учун “Пахтакор” таркибидаги ва миллий термага номзодларнинг йиғинга чақирилмаслиги режаларимизни буткул ўзгартириб юборди. Энди ҳаммасини бошқатдан муҳокама қилиб олишимизга тўғри келяпти. Йиғинга чақирилган ўйинчилар билан қисқа фурсат оралиғида янада яқинроқ танишиб олишдан умид қилаётганимни алоҳида таъкидлаб ўтмоғим жоиз. Ўша йиғин баҳонасида улардан қайсиларига ишонч билдиришни аниқлаб оламиз. Йиғинга таклиф этилганлар орасида Жасур Ҳасановдек фахрий ёшда бўлган футболчи ҳам бор. Эътиборлиси у айни пайтда бошқалардан яхшироқ эканлигини намойиш қила олди. Шу боисдан ҳам у анча давом этган танаффусдан сўнг ўз позициясидаги ўйинчилар орасида энг муносиби сифатида терма жамоага таклиф қилинди. Таркибда тажрибали ўйинчиларнинг борлиги ёшларга намуна бўлиб хизмат қилиши аниқ. Бу йўлда ўртоқлик учрашувидаги иштирок айни муддао бўлиб, қўл келиши турган гап. Ўз навбатида биз мураббийлар штаби вакилларидан қисқа фурсат ичида терма жамоа таркибида кимларни олиб қолишдек жуда оғир вазифа турганлигини эътироф қилиб ўтишим жоиз. Ўйлайманки, йиғинга таклиф қилинганлар учун ҳам бундай жараён фойдадан ҳоли бўлмайди.\nТожикистонга қарши ўйин атрофидаги гап-сўзлар тўғрисида\nТерма жамоамиз сентябрь ойининг дастлабки кунларида иккита ўртоқлик учрашувини ўтказади. Дастлабки учрашув 4 сентябрда Тожикистонга қарши ўтказилиши лозим эди. Кейин эса баҳс 3 сентябрга кўчирилди. Сўнг ушбу беллашувнинг ўтказилмаслиги мумкинлиги ҳақида ҳам гап-сўзлар йўқ эмас. Абрамов эса бунга ўз муносабатини билдирди.\n- Бундай миш-мишлар қаердан чиқаётганлигини билмайман. Айни чоғда бизда Тожикистонга қарши ўтказилиши режалаштирилган учрашув бекор қилиниши юзасидан ҳеч қандай маълумот йўқ. Нафақат Тожикистон, балки Эрон билан ҳам ўртоқлик ўйини ўтказиш борасида келишув бор. Ўйлайманки, ҳаммаси ўша келишув асосида юз беради. Яна такрорлайман: ҳаммаси фақат миш-мишлар холос. Тўғри, пандемия сабаб юзага келган вазият туфайли ўйинлар белгиланган вақтда ташкил этилишини олдиндан ҳеч ким кафолатлай олмаслигини ҳам истисно қилиб бўлмайди. Умид қиламанки, режадаги ўртоқлик ўйинлари албатта белгиланган кунларда ўтказилади.


Бугун мартнинг 27-санасида, Ўзбек Миллий Академик драма театрининг маҳоратли актёри Лазизбек Орзиевнинг таваллуд айёми. Ижодкоримизга айём муборак бўлсин, дея аввало сиҳат-саломатлик, узоқ ва файзли умр, барокатли ризқ-насиба, оилавий сокин ҳаёт ҳамда ижод самоси бўйлаб юксак парвозлар тилаймиз. Фарзандлардан фақат ширин ташвиш, бахт-роҳат кўриб яшанг, деймиз. Лазизбек, репертуарингиздаги Жалолиддин Мангуберди образидан театршунос сифатида ниҳоятда шодмиз. Бу образ сизнинг ижодий ютуғингиз, бахтингиз. Мумтоз ва тарихий образлар талқинида актёр чархланади, сайқалланади, юксалади. Яна бир жиҳати, йирик ва тош босадиган образлар актёрнинг маҳорат имкониятларига эшик очади. Сизга очилган мана шу эшик хайрли ва барокатли бўлсин. Лазизбек – Жалолиддинни тоғдек ғурури, ўктам сўзлиги, денгиздек шиддати, катта юраги, мардона қадамлари билан яхши маънода яхши кўриб қолдик. Саҳнада ростмана яшанг. Ҳаётни сизга атаган чиройли мукофотлари, тотли ҳадялари ҳамиша бисёр бўлсин!


Хазонрезги мавсумидаги касалликларга қарши иммунитетни қандай ошириш мумкин? - Zamin.uz\nАОКА залида Коронавирусга қарши курашиш штаби аъзоси Барно Абдусаматова аҳолидан тушган айрим саволларга жавоб берди.\n- Хазонрезги мавсумининг бошланиши, ҳаво ҳарорати совиб бориши билан айрим касалликлар юзага чиқади. Ушбу даврда организм иммунитетини қандай ошириш мумкин?\n- Инсон иммунитети кўп омилларга боғлиқ. Авваламбор бу — инсоннинг жисмоний ва руҳий саломатлиги, яшаш тарзи, яшаётган муҳитига ҳам боғлиқ.\nХусусан, иммунитетнинг сусайишига: интоксикация, турли заҳарланишлар, ҳаддан ташқари чарчаш, оч қолиш, нотўғри овқатланиш, стресс ҳолатлари, касал юқишидан хавотирга тушиш ва қўрқиш, аввалдан кўп ва тез-тез турли касалликларга чалиниш, зарарли одатлар олиб келиши мумкин. Қондаги оқ таначалар ёки лимфоцитларнинг кескин камайиб кетиши — инсон иммун тизимининг сусайганини кўрсатади.\nИммунитетни кўтариш учун соғлом турмуш тарзига риоя қилиш, зарарли одатлардан воз кечиш, ўз вақтида ва тўғри овқатланиш, маҳсулотлар орасида етарли даражада оқсил, углевод, витамин ва минералларнинг бўлиши муҳим.\n- Турмуш ўртоғим короновирус билан касалланиб, шифокор назорати остида уйда даволанмоқда. Коронавирусга чалинган беморлар қандай озиқ-овқат маҳсулотларини истеъмол қилиши керак?\n- COVID-19 билан касалланганлар учун таомлар енгил ҳазм бўладиган, витамин, микроэлемент ва оқсилга бой бўлиши керак.\nБулар — қайнатма шўрвалар, қийма гўштларидан тайёрланган котлетлар, тефтеллар, фрикаделкалар, балиқ гўшти, творог, сувда қайнатиб чала пиширилган тухум, дуккаклилардан тайёрланган суюқ таомлар, арпа бўтқалари.\nШунингдек, кўп миқдорда суюқлик ичилиши мақсадга мувофиқ. Турли мева шарбатлари, компотлар, кўк чой, лимон, смородина, занжабил, асал ва малина чойлари шулар жумласидан.\n- Коронавирусни юқтириб олган инсонлар жисмоний фаоллик билан шуғулланишлари тавсия этиладими ёки кўпроқ дам олишлари керакми?\n- Ҳаммаси меъёрида бўлиши керак. Касаллиги аломатсиз ёки енгил шаклда кечаётган беморлар нафас тизими функционал ҳолатини ва жисмоний фаолликни унутмасликлари керак, яъни ҳар кунги эрталабги қиздирувчи 10-15 минутлик бадантарбия машқлари жуда муҳим.\nНафас гимнастикасининг жуда хилма-хил турлари мавжуд: Бурденко усули, Йога, Тибет усуллари. Сиз ўз шифокорингиз билан бу усуллар хақида маслаҳатлашишингиз мумкин ёки уларни ҳар бир киши мустақил равишда ижтимоий тармоқлардан топиб, ҳар ким ўзи учун мосини танлаб, ўзлаштириши мумкин. “Замин” янгиликларини “Facebook”да кузатиб боринг\n13-07-2020, 11:13, Жамият


Фарзанд – инсон наслини давом эттиради ҳамда оиланинг мустаҳкам занжири. Солиҳ фарзанд ота-онанинг бахт-иқболи, икки дунё саодатига етказувчи дилбанди. Фарзандлар "жаннат райҳонлари" деб тавсифланиши бежиз эмас. Аммо у одобли, яхши фазилатлар соҳиби, итоаткор ва қобил бўлгандагина ота-онасига раҳмат ва бахт-хурсандчилик келтиради.\nМуқаддас динимиз таълимотига кўра, фарзанд Аллоҳ таоло инсонга берган улуғ неъматлардан бўлиши баробарида, у омонат ҳамдир. Бу неъматга сазовор бўлган ота-оналар унинг қадрига етишлари, шукрлар айтиб, фарзанд олдидаги ота-оналик бурчларини пухта адо этишлари, яъни, унга чиройли исм қўйишлари, яхши таълим-тарбия беришлари ва охир-оқибатда Аллоҳ розилигини топадиган, миллати, Ватани, ота-онасига муносиб ўғил-қиз, тенгдошлари ҳурмати ва муҳаббатини қозонган етук бир инсон бўлиши борасидаги масъулиятли вазифаларини чин ихлос ва садоқат билан адо этишлари лозим.\nАллоҳ таоло марҳамат қилади: "Эй имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш, дағал ва қаттиққўл, Аллоҳ буюрган нарсага итоатсизлик қилмайдиган, фақат буюрилган ишни қиладиган фаришталар хизмат қиладиган дўзахдан сақлангиз" (Таҳрим, 6)\nАбу Али ибн Сино фарзанд тарбияси ҳақида васият қилиб, бундай деган эди: «Ёш бола таълим-тарбия оладиган жойда одоб-ахлоқли, туриш-турмуши намунали катталар бўлиши лозим. Зеро, ёш бола ҳар бир нарсани уларга тақлид қилиб ўрганади ва улар билан дўст бўлади".\nМуҳтарам Президентимиз нутқларидан бирида фарзандлар тарбияси ва уларнинг баркамол авлод бўлиб етишишида одоб-ахлоқнинг ўрни катта эканини таъкидлаб, жумладан, бундай деганлар: “Ёшларимизга бугуннинг ўзида алоҳида эътибор қаратишимиз лозим. Улар нафақат ишончимиз ва келажагимиз, ёшлар – бугунги ва эртанги кунимизнинг ҳал қилувчи кучидир. Яъни эртанги кун кутганимиздек бўлиши учун бугуннинг ўзида ёшлар тарбиясига жиддий эътибор қаратишимиз зарур”.\nФарзанднинг одобли, меҳнатсевар, соғлом бўлиб ўсиши кўп жиҳатдан онасига боғлиқ бўлади. Шунинг учун динимиз кўрсатмаларида бўлғуси келинни танлашга алоҳида эътибор қилинади. Келажакда туғилажак фарзандларга муносиб она танлаш ҳақида фарзанд ҳали туғилмасидан қайғурилади. Расулуллоҳ соллаллоҳу алайҳи васаллам: “Фарзандларингизга муносиб онани ихтиёр қилинглар”, деганлар. Мусулмонларда келин танлашда унинг солиҳа, диндор, яхши хулқли бўлиши асосий мезон саналади.\nШунинг учун ҳам бир ҳадисда: "Ким хотиннинг молу жамоли учун уйланса, унинг молу жамолидан маҳрум бўлади ва ким аёлнинг дини учун уйланса, Аллоҳ таоло у кишига унинг молу жамолини ҳам насиб қилади", дейилган.\nОлимларнинг тадқиқотларига кўра, ўз онаси тарбиясини олган, унинг ғамхўрлиги, шафқатини ҳар қадамда ҳис этиб турган болалар ўзларини бутунлай жамоат ишига бахшида қилиб, соғлом, ақлли, тарбияли ва кўнгилчан бўлиб улғаяр экан. АҚШда ўтказилган тадқиқотларда, қамалганларнинг ярмидан кўпи она меҳрига тўймаган ёшлар экани маълум бўлган. Дарҳақиқат, фарзанд тарбияси борасида оилада онанинг ўрни алоҳида аҳамият касб этади. Фарзандга меҳр деган улуғ туйғуни ҳеч ким онадан ортиқроқ бера олмайди.\nАфсус, баъзан оналар учун бола тарбияси жамият ва рўзғор юмушлари олдида эътиборсиз нарса бўлиб қолмоқда. Аёлларга ҳар қанча ҳуқуқ берилмасин, улар қанчалик юксак мақомларга эришмасинлар, агар болаларига яхши тарбия бермасалар, уларга ўзини, миллатини, динини, Ватанини танитмасалар ва севдирмасалар, оналик ҳақини адо этмаган бўлади.\nЗеро, Ислом олимларидан бири айтганидек: "Авлодларни вояга етказиш ва муносиб инсон қилиб тарбиялаш мақсад қилиб олинмаган никоҳ шунчаки бир айш-ишрат ва маишатдан бўлак нарса эмас. Бу никоҳдан туғилган болалар ҳам ўткинчи ҳирснинг қурбони бўлган бечоралардир".\nОта-она тарбиясининг аҳамияти ҳақида жаноб Расулуллоҳ соллаллоҳу алайҳи васалламдан ушбу ҳадиси шариф ворид бўлган: "Ҳар бир фарзанд мусулмон фитратида туғилади, лекин уни яҳудийга айлантириб юборадиган ҳам, насроний ёки мажусийга айлантириб юборадиган ҳам унинг ота-онасидир".\nФарзандларимизга шундай тарбия берайликки, улар ўз ота-боболарига, ўз тарихи, Ватани, она тилига, миллат улуғларига, муқаддас Ислом дини анъаналарига содиқ бўлиб қолсин. Китоблардан ўрганилган маърифий илм қаторида оилада олинган ҳаёт илми ҳам уларга сув ва ҳаводек зарур. Илмли, одобли, фаросатли одам ҳаётда ўрнини топиб олади.\nПешку тумани “Хожа Пешку” масжиди имом-хатиби\nДругие материалы в этой категории: « Мулоҳаза: дилимиз, сўзимиз, амалимиз бир бўлсин!\tЁруғликка талпиниш... »


Улар тўртта эди - биттаси қолди\n13:53 / 24.05.2016\nНе тонгки, тўртта азаматдан иборат мўжаз карвондаги жамоаларимиздан фақат биттагинаси манзил сари ҳали ҳам йўлда давом этяпти. Қолган уччовлон ОЧЛ Кубоги дея аталмуш чўққининг ўнқир-чўнқир йўлларидан аллақачон тушиб қолган.\n“Бунёдкор” илк ўйинида ўйноқлаб берган бўлсада, кейин нафаси ичига тушиб, ҳарсиллаганича араб ва форс жамоаларига талаш бўлди.\n“Пахтакор” ўғлонлари эса ёш ва тажрибасизлиги боис, кеч уриниб, энди томошабинга айланган.\nҚаршиликларнинг гуруҳ босқичида кўрсатган мазмунли ва сифатли ўйинлари кўзни қувонтиргани, бор гап. Лекин, самара бўлмади. Кўрдик, Рўзиқул Бердиев шогирдларининг савияси Осиёдаги етакчи клубларникидан ҳеч кам эмас экан. Насиб қилса, “Насаф” ҳали сариқ қитъада, албатта ўз сўзини айтади.\nҲайриятки, “Локомотив” улоқчи чавандозлар тўдасидан чиқиб, саралар орасида соврин талашаётгани кўнглимизни кўтармоқда. Жамоамизнинг ҳаракатлари худди номига яраша. Биласиз, “поезд жонивор” тезликни секин олгани билан кейин жадаллашиб боради. Гуруҳнинг аввалидаги икки ўйинда кўримсизгина дуранг қайд этган темирйўлчилар, илк станцияга ўз вақтида келдилар. Бугун, “қариялар” тажрибаси ва ёшлар шижоати уйғунлашган “Локо”га имкониятлар эшиги жуда ланг бўлмасада, ярим очилиб турибди. Барчаси уларнинг ўзларига боғлиқ.\nБиринчи ўйин телетрансляцияси давомида шарҳловчи Мурод ака Ризаев “Ал-Ҳилол”ни кўкларга кўтариб, мухлислар руҳини тушириб ташлади. Яхшиямки, унинг шарҳини майдондаги футболчилар эшитмайдилар. Шахсан мен, ўша алқалган араб жамоаси сафида бирорта кучли ўйинчини кўрмадим. Ўша куни фақат битта футболчи мақтовларга лойиқ эди. У ҳам бўлса посбонимиз – Игнатий Нестеров. Ажаб, шундай пайтлар келибдики, араб жамоалари номининг ўзи ҳам бизникиларни таҳликага соладиган бўлиб қолибди... Бироқ, “Локо” осонгина “оқ байроқ” кўтариб қўймади. Керак бўлса, ўша куни араблар бизнинг жамоа вагонида Жепаровнинг йўлидан юришди.\nҲўш, бугун нима бўлади? Сафарда гол ўтказмаган темирйўлчилар миллионлаб мухлислар кўнглини олшга ҳаракат қиладими? Ҳар икки саволга жавобни кеч оқшом билиб оламиз. Фақат, битта ўтинч бор. Шу оқшом пойтахт мухлислари стадионни тўлдириб беришса зўр бўларди-да...\nБугун ишқибозлар кўмаги “Локо”га жуда зарур. Ҳар қандай юрт футболининг савияси ҳалқаро ўйинларда билинади. Демак, бугун “Локомотив” мамлакат шаъни учун ҳаракат қилиши лозим.\nБарча ишқибозлар севимли жамоамиздан ғалаба кутади. ОЛҒА “ЛОКОМОТИВ!”\nАзалда йўрғалаб, сўнг чопган отни,\nМаррага энг аввал борар дейдилар.\nБизнинг “Локомотив” – “темир отимиз”,\nЯнги марра сари нақд ила борар.\nҒалабалар сари қадам ташланг шаҳд\nБутун Ўзбекистон тилайди омад!\nЭлмурод ЭРМАТОВ, Равшан ҲАМРОЗ. Андижон.\nОЧЛ Насаф Локомотив Бунёдкор Пахтакор


Латвия бош вазири Россия билан чегараларида девор тиклаш лойиҳасини қўллаб-қувватлади\n11:23 / 17.05.2016\nЛатвия бош вазири Марис Кучинскис Россия билан чегараларида девор барпо этиш ғоясини маъқулламоқда. У Focus журналига берган интервьюсида шу ҳақда маълум қилган.\nЛатвия ҳукумати раҳбарининг фикрича, Россиядан ЕИга ўтиши мумкин бўлган қочқинлар оқимига қарши туриш учун шундай чоралар кўриш лозим.\n«Биз нафақат Россия балки Белорусь билан ҳам чегараларимизни мустаҳкамлаймиз. Аммо бу янги Берлин девори эмас, аксинча назорат имконини берувчи восита бўлади. Биз ким ташриф буюраётганини билишимиз учун уларнинг барчасини рўйхатдан ўтказишимиз керак», — деб баёнот берган Кучинскис.\nУнинг сўзларига кўра, сўнгги вақтларда Латвияга қандайдир йўллар билан афғон, ироқлиқ ва вьетнамлик жами 60 киши кириб келган. "Уларнинг барчаси ҳам ишлашни хоҳламайди", - деган бош вазир. Журналистнинг 60 нафар инсонни қочқинлар оқими деб аташ мушкул иш экани хусусида билдирган эътирозига, Кучинскис олдиндан "шундай эҳтимолни кўриб чиқиш зарур", - дея таъкидлаган. Унинг айтишича, ЕИга Эгей денгизи орқали кириб келаётган муҳожирлар келажакда Россия орқали Латвияга йўл олишлари мумкин.\nКучинскиснинг қайд этишича, албатта, Россия сиёсий сабаблар туфайли қочқинларни Болтиқбўйига юбормайди ва «бунинг учун унга ташаккур айтса ҳам бўлади», бироқ «назарий жиҳатдан муҳожирлар оқими Москва ихтиёридаги Болтиқ бўйи давлатларига қарши қўллаши мумкин бўлган кучли қурол ҳисобланади».\nБундан ташқари, Латвия аслида «тўлақонли девор эмас, балки енгил мустаҳкамланган тўсиқни барпо этади» ва «у Россия ҳужумидан мудофаа қилишда асқотмайди».\nБундан аввал, Латвия ички ишлар вазири Рихард Козловскис муҳожирлар оқими кучайишига қарши кураш доирасида Россия билан чегараларда девор қуриш кераклиги хусусида фикр бидирган эди. Лойиҳага кўра, чегаранинг айрим ҳудудларида жами узунлиги 90 километрга яқин тўсиқлар барпо этилади.


Юрген Клопп Европа Лигаси қуръаси "Ливерпуль"га "МЮ"ни рақиб қилганидан хурсанд бўлди\n20:30 / 26.02.2016\n"Ливерпуль" жамоаси бош мураббийи Юрген Клопп Европа Лигаси турнирининг нимчорак финалида "Манчестер Юнайтед"га қарши рақиб бўлиш уни қувонтиргани ҳақида маълум қилди. У ўз шогирдлари бундан олдинги босқичда "Аугсбург" тўсиғидан ҳақли равишда ўтганини таъкидлаган.\n"Манчестер Юнайтед" бизга рақиб бўлгани ажойиб хабар. Қуръа осон келди деб бўлмайди. Лекин қуръадан олдин мендан қайси жамоа тушишини исташимни сўрашганида фақат "Юнайтед" деган бўлардим.\nБиз ички чемпионатда бу жамодан мағлуб бўлгандик, гарчи яхшироқ ўйин кўрсатган бўлсакда. Тақдир бизга бунинг учун қасос олишга имконият туҳфа қилди. Энди аввалги хатони тўғрилашимиз керак", дея унинг сўзларидан иқтибос келтиради The Telegraph нашри.\nЕвропа лигасининг 1/8 финалида «Ливерпуль» «МЮ» билан ўйнайдиган бўлди


hidoyat.uz – “Мовароуннаҳр” нашриётининг сайти - ИБОДАТ ФАЗЛИ\nМаълумки, Қуръон тиловати ибодатларнинг афзали ҳисобланади. Пайғамбаримиз Муҳаммад (соллаллоҳу алайҳи ва саллам): “Умматларим қиладиган ибодатларнинг афзали Қуръон тиловатидир” , деганлар (Байҳақий ривояти).\nАгар инсон ибодат ва тақводан узоқлашса, унинг қалби занглаши (қорайиши) ҳақида мўътабар китобларда айтилган. Бу борада “Кимёйи саодат” асарида муаллиф ушбу ҳадисни келтирган: “Расули акрам (соллаллоҳу алайҳи ва саллам): “Темир занглагани каби инсон қалбига ҳам занг ўтиради”, дедилар. Саҳобалар сўрадилар: “Ё Расулуллоҳ, у зангни нима билан кетказиш мумкин?” Шунда Пайғамбаримиз (соллаллоҳу алайҳи ва саллам): “Қуръон ўқиш ва ўлимни эслаш билан”, деб жавоб берган эканлар (Байҳақий ривояти).\nИмом Ғаззолий Қуръон тиловат қилувчининг одобларига тўхталиб, уларнинг зоҳирийлари олтита эканини таъкидлайди.\nБиринчи одоби – Қуръонни таҳоратли ҳолда, худди намозда турган каби қиблага қараб ҳурмат ва тавозе билан ўқиш. Ҳазрат Али (розияллоҳу анҳу): “Киши Қуръонни намозда туриб ўқиса, ҳар ҳарфига юз ҳасана, ўтириб ўқиса, эллик ҳасана, агар таҳорат билан ўқиса, йигирма беш ҳасана битилади. Агар таҳоратсиз ўқиса, ўн ҳасана битилади (динимиз аҳкомларига кўра, таҳоратсиз ҳолда ёддан ўқишга рухсат берилган),” деганлар.\nИккинчи одоби – оҳиста, тажвид ва тартилга риоя қилиб ўқиш.\nУчинчи одоби – қироат вақтида қалб ором олиши.\nТўртинчи одоби – ҳар бир оятнинг ҳаққини адо этиш. Чунки Пайғамбаримиз (соллаллоҳу алайҳи ва саллам) тиловат вақтида азоб оятига етсалар, Аллоҳдан паноҳ сўрар эдилар. Мўминлар учун раҳмат хабари берилган оятга етсалар, дуо қилар эдилар.\nБешинчи одоби – тиловат қилувчининг кўнглида риё эҳтимоли ёки яқин жойда намоз ўқиётган кишига халақит берадиган бўлса, оҳиста тиловат қилиш. Чунки Қуръонни оҳиста ўқишнинг савоби жаҳр ўқишдан зиёдароқ бўлади. Агар кўнгли риёдан узоқ бўлса, овозни чиқариб ўқиш ҳам яхшидир. Чунки эшитувчилар ҳам савоб оладилар.\nПайғамбаримиз Муҳаммад (соллаллоҳу алайҳи ва саллам) бир куни Абу Бакр Сиддиқ (розияллоҳу анҳу)нинг оҳиста қироат қилаётганларини кўриб, сабабини сўраганларида, у зот махфий ибодатларни ҳам кўра олувчи (Аллоҳ) учун тиловат қилаётганларини айтган эканлар. Яна бир куни ҳазрат Умар (розияллоҳу анҳу)ни баланд овоз билан қироат қилаётганларини кўриб, сабабини сўраганларида, у зот: “Ухлаганларни уйғотиш ва шайтонни қувиш учун”, деб жавоб берган эканлар. Шунда Сарвари коинот (соллаллоҳу алайҳи ва саллам): “Иккингиз ҳам яхши қилибсиз”, деган эканлар. Зеро, икковларининг ҳам ниятлари холис эди.\nОлтинчи одоби – тиловат қилувчи агар намоздан ташқарида қироат қилса, Қуръонга қараб ўқисин. Чунки Қуръонга қараб ўқишнинг хосияти кўп, савоби улуғдир.\nТошкент шаҳридаги “Ҳасанхон қори” жоме масжиди имом-хатиби


МУЗЕЙЛАР — МАЪНАВИЯТИМИЗ КЎЗГУСИ\nМузейлар — маънавиятимиз кўзгуси, уларда жамланган ёдгорликлар биз кимнинг, қандай буюк зотларнинг авлоди эканлигимизни кўрсатиб берувчи ноёб манбалардир.\nШуни эътироф этиш жоизки, бугун мамлакатимиздаги музейлар фаолиятини янада яхшилаш, уларни замонавий шарт-шароитлар билан таъминлаш масаласига катта аҳамият қаратилмоқда. Истиқлол йилларида Ўзбекистон тарихи давлат музейи, “Қатағон қурбонлари хотираси”, Темурийлар тарихи давлат музейи, Археология музей (Термиз шаҳрида)лари ташкил этилганлиги тарихий адолатни тиклаш йўлидаги эзгу саъй-ҳаракатлар сирасидандир. Айниқса, Биринчи Президентимизнинг 1998 йил 12 январда қабул қилинган “Музейлар фаолиятини тубдан яхшилаш ва такомиллаштириш тўғрисида”ги Фармонига мувофиқ, юртимизда мавжуд музейлар тизимини янада такомиллаштириш, уларнинг халқ, хусусан, ёш авлод маънавий-ахлоқий камолотида тутган ўрнини ошириш, музей захираларида сақланиб келинаётган нодир экспонатларни авайлаб-асраш, ўрганиш, бойитиб бориш, дунёга олиб чиқиш ва тарғиб этиш борасида кўплаб амалий ишлар қилинди.\nҲозирги кунга келиб, мамлакатимиз музейларида қатор янги йўналишлар фаолияти йўлга қўйилди. Бу музейшуносликда коммуникацион ёндашувнинг шаклланганлиги, экомузеология, музей-педагогика тадқиқотлари олиб борилаётгани, маданий-маърифий экспозициялар ташкил этилаётгани ва музей ишининг барча йўналишларида замонавий технологиялардан самарали фойдаланилаётгани мисолида ўз ифодасини топаётир.\nМаълумки, ЮНЕСКО қарори билан Хива, Бухоро ва Термиз каби тарихий шаҳарларимизнинг юбилей санаси юртимизда ҳамда халқаро миқёсда кенг нишонланди. Ушбу тадбирлар туфайли тарихий обидаларни таъмирлаш ва қайта тиклаш, шунингдек, мазкур ҳудудлардаги музейлар ишини тубдан яхшилаш, уларнинг фондини янги археологик тадқиқотлар орқали тўлдириш имконига эга бўлдик. Шунингдек, Термиз археология музейи кўҳна шаҳарнинг қутлуғ тўйи муносабати билан барпо этилиши уни бебаҳо маданий масканлардан бирига айлантирди.\nМазкур музей Марказий Осиёда ягона ҳисобланади. Унинг муҳташам биноси шарқона меъморчилик услубида қурилган бўлиб, кириш зали, 9 та асосий зал ва маҳобатли устунлар билан безатилган галереядан иборат. Кириш залида турли тарихий даврларга тегишли тош ва гипсдан ишланган ҳайкаллар, тош ҳовуз ҳамда катта ҳажмдаги сопол хумлар жой олган. Шу ернинг ўзида воҳа тарихининг турли даврларига оид 20 та археологик иншоотнинг рельефли харитаси ҳам мавжуд. Асосий залларда эса Сурхондарё вилоятидан топилган энг қадимги одамларнинг тош қуроллари, моҳир усталарнинг санъат асарлари хронологик тартибда жойлаштирилган.\nБиринчи Президентимиз Ислом Каримов ташаббуси билан мамлакатимизда яна бир тарихий-маданий маскан — “Қатағон қурбонлари хотираси” музейи очилди. Бу ерда қатағончилик сиёсатининг пайдо бўлиши, унинг сабаб ва оқибатлари тадқиқ этилиб, қатағон қурбонлари хотирасини абадийлаштириш ҳамда уларни ёд этиш мақсадида турли маънавий-маърифий тадбирлар ўтказилади. Музей захираси мамлакатимиз ҳамда хориждаги турли ҳужжатлар, экспонатлар билан мунтазам бойитиб борилмоқда. Қувонарлиси шундаки, озодликни орзу қилиб ўтган ота-боболаримиз хотирасига эҳтиром руҳида ўсиб-улғаяётган ва бугун юртимиз тарихи билан боғлиқ асл ҳақиқатларни билишга қизиқадиган ёшларимизнинг қадами бу ердан узилмайди.\nБугунги кунда музей ва музей-қўриқхоналарнинг халқаро алоқалари изчил ривожланиб бормоқда. Бунинг самараси ўлароқ, миллий экспонатларимиз Париж, Лион, Штутгарт, Ганновер сингари сайёҳлик соҳаси тараққий топган шаҳарлардаги йирик кўргазмаларда намойиш қилинди. Хусусан, Ўзбекистон Амалий санъат музейи экспонатлари Бруней қироллиги, АҚШ, Малайзия, Озарбайжон, Австралия, Саудия Арабистони, Ҳиндистон ҳамда Япониянинг қатор шаҳарларида бўлиб ўтган маданий тадбирларда “Тарихий Ўзбекистоннинг амалий санъат дурдоналари” номи остида санъат ихлосмандлари эътиборига ҳавола қилинди. Юртимиз музейларида эса Польша, Япония, Франция, Испания ва бошқа мамлакатлардан олиб келинган тасвирий ҳамда амалий санъат асарлари, фотосуратлар кўргазмаси мунтазам ташкил этилмоқда. Албатта, буларнинг бари халқимизнинг маънавий меросини асраб-авайлаш, кенг тарғиб қилиш ва мана шу бебаҳо бойликни авлоддан-авлодга етказиш мақсадида амалга оширилаётган хайрли чора-тадбирлар натижасидир.


Ишга жойлашишнинг осон йўли бор! - Daryo\n15:04, 24.06.2013 104807\nИшга жойлашишнинг осон йўли бор!\nИшонмайсизми? Бу йўл — саводли резюме тузиш ва ўзини кўрсата билиш!\nКомпаниямизга бир ойда юзлаб резюмелар, иш борасида электрон мактублар келиб тушади. Афсуски, уларнинг аксариятини нотўғри тўлдирилган резюмелар, хатоларга бой хатлар ташкил қилади.\nБир нарсани тушуниб етинг — иш бозори ҳам бозор! Ўзини ақлли, билимдон, чаққон кўрсатганлар ишини тез топади, нони бут бўлади. Икки қатор гап ёзишга эриниб, иш берувчига юбораётган хат мавзуси «салом» бўлса, бундай ходим, минг ақлли бўлмасин, ҳеч кимга керак эмас. Биринчи навбатда сиз ўз билимларингиз, тажрибангизни кўрсатиб беришингиз керак.\nСиз ақлли ва жонкуярмисиз? Иш берувчи назарига тушмоқчимисиз? У ҳолда бизнинг маслаҳатларимизга қулоқ тутинг.\nБиринчи қадам: вакансияни синчиклаб ўқиб чиқинг\nЎзингизга савол беринг: шу иш сизга қизиқми? Шундай иш билан шуғулланишни хоҳлайсизми? Агар жавобингиз ижобий бўлса, вакансияни синчиклаб ўқиб чиқинг, нима иш ҳақида гап кетаётгани тўғрисида тасаввурга эга бўлинг.\nБиринчи бўлиб ойликка қараманг! Ҳали ҳеч нарсани кўрсатмай туриб, бир нарсани қойил қилмай туриб, ойлик ҳақида ҳатто ўйлашингизнинг ўзи нотўғри.\nАгар вакансия бўйича саволларингизга эълондан жавоб топа олмасангиз, унда кўрсатилган телефонга қўнғироқ қилиб ёки эмаил манзилига мактуб жўнатиб, батафсилроқ маълумот олишга уялманг.\nТаклиф қилинаётган иш, ишхонанинг жойлашган жойи сизга тўғри келса, вакансияда кўрсатилган талабларга жавоб берсангиз, резюме тайёрланг.\nИккинчи қадам: резюме\nРезюме нима ўзи? Бу сўзни барча ишга кирмоқчи бўлган киши билиши керак.\nРезюме — ўзингиз ҳақида қисқача маълумот. Бу автобиография ҳам, иншо ҳам эмас. Одатда жадвал кўринишида бўладиган бир варақ ҳужжат.\nҲужжатда ўз ҳақингизда (туғилган йил, жой ва ҳ.к.), олган билимингиз ҳақида (қаерда ва қачон ўқигансиз), аввал ишлаган бўлсангиз, ишлаган жойингиз ҳақида (қачон, қаерда, қандай лавозимда, нима ишлар қилгансиз) қисқача маълумот беринг.\nДавлат идоралари ҳақида билмадим-ку, аммо бизнинг компанияга ўхшаш ёш корхоналарга ота-онангиз, уларнинг қаерда ишлашлари ва бошқа маълумотлар керак эмас.\nРезюме — бу иш берувчига сиз ҳақингизда дастлабки маълумотни берувчи ҳужжат. Иш берувчида ижобий биринчи таассурот қолдирсангиз, ишингиз ўнгидан келади, буни унутманг. Шу сабабли резюмега катта аҳамият беринг.\nРезюме файлини иш берувчига тушунарли қилиб номланг. Масалан, анвар-содиқов-резюме.доc. Агар файлни резюме.доc деб номласангиз, резюменгиз шундай номланган бошқа файллар орасида йўқолиб кетиш эҳтимоли бор.\nРезюме намунасини юклаб олинг\nУчинчи қадам: иш берувчига мактуб\nБугунги интернет оламида ҳеч ким қоғозли мактублардан фойдаланмаса керак. Шу сабабли резюменгизни компьютерда тайёрлаб, уни электрон почта орқали жўнатиш керак.\nРезюмени жўнатиш учун қуруқ мактуб ва унга бириктирилган резюме файли кифоя эмас. Сизни ишга қабул қилишларини хоҳласангиз, резюменгизга қўшиб чиройли (электрон) мактуб ёзинг.\nХат мавзусида ўз исм-шарифингиз ва қайси вакансияга резюме топшираётганингиз ҳақида маълумот беринг. Масалан: «Анвар Содиқовдан Интернет-журналист вакансиясига резюме»\nАввал салом, баъдаз калом, деб бежиз айтмаган доно халқимиз. Шунинг учун ҳам мактубни ассаломдан бошланг.\nКейинги хатбошида исмингиз нималиги, қайси лавозимга ишга кирмоқчилигингиз ва вакансия ҳақида қаердан маълумот олганингиз ҳақида ёзинг.\nМактубни эса хатни қабул қилиб олувчи кишига нисбатан ҳурмат билдирган ҳолда якунланг.\nИш берувчига юбориладиган эмаил намунаси. Ушбу эмаилга резюменгизни бириктиришни унутманг\nСизга ҳеч ким жавоб қайтармадими?\nРезюме жўнатганингизга икки ҳафта бўлди, аммо иш берувчидан дарак йўқми? У ҳолда яна бир қисқа эмаил орқали ундан резюменгиз кўриб чиқилган-чиқилмагани ҳақида сўранг.\nИш берувчиларга кўп резюмелар келгани боис, сизга жавоб бермаслиги ёки кеч жавоб бериши мумкин. Аммо, агар сизнинг резюменгиз саводли тузилган бўлса, унга албатта жавоб беришади ва суҳбатга чақиришади.\nАйтмоқчи, резюменгизда кўрсатилган телефонингиз доимо алоқада бўлишига ҳаракат қилинг, эмаил манзилингизни тез-тез текшириб туринг.\nЮқорида берган маслаҳатларимизга риоя қилсангиз, сизни 100% ишга олишади дегани эмас. Аммо, саводли резюмени кўрган кадрлар бўлими ходимининг бошқа кишини эмас, балки айнан сизни ишга олиш эҳтимоли ортади.\nИшга кириш ҳақида яна саволларингиз бўлса қуйида уларни беринг ва биз жавоб қайтаришга ҳаракат қиламиз.\nИшларингизга ривож! ;)\n19:52 Бугун 641\nЎзбекистоннинг Жаҳон савдо ташкилотига аъзо бўлиши учун идоралараро комиссия тузилди\n19:48 Бугун 2008\nЖеннаро Гаттузонинг синглиси 37 ёшида вафот этди\n19:40 Бугун 1095\n19:27 Бугун 3108\n17:46, 31.05.2020 216402\n21:08, 01.06.2020 125617\n14:37, 01.06.2020 116569\n11:50, 01.06.2020 107803


Аҳоли ишончи – энг муҳим омил\nНавоий вилояти Кармана туманида Ўзбекистон Республикаси Судьялар олий кенгаши, Олий суди ва Бош прокуратура масъуллари иштирокида Навоий шаҳри, Кармана, Қизилтепа ва Навбаҳор туманлари аҳолиси билан очиқ мулоқот ҳамда сайёр қабул ўтказилди.\nМамлакатимиз суд-ҳуқуқ тизимида очиқлик ва шаффофликни таъминлаш мақсадида Ўзбекистон Республикаси Президентининг жорий йил 13 июлда эълон қилинган “Суд-ҳуқуқ тизимини янада такомиллаштириш ва суд ҳокимияти органларига ишончни ошириш чора-тадбирлари тўғрисида”ги фармони муҳим асос бўлиб хизмат қилмоқда. Айниқса, судларнинг фақат жазолаш тизимидан ўзаро яраштириш, адолатни тиклаш, афв этиш каби босқичга ўтиши аҳолининг давлатга ишончини мустаҳкамлаш, айбланувчига яна бир бор имкон бериш ва уни тўғри йўлга солишда самарали омил бўлаётир.\nЎзбекистон Республикаси Олий суди раиси ўринбосари Б.Исаков шу хусусда тўхталиб, миллий қонунчилигимизга медиация тўғрисида меъёрий ҳужжат киритилиши турли низо ва зиддиятли вазиятларга муносиб ечим топиш, томонларнинг ўзаро келишувига эришиш, жазолаш ва бошқа чораларнинг олдини олишда қўл келаётганини таъкидлади.\nОчиқ мулоқот ва сайёр қабулда фуқароларнинг таклиф-мулоҳазалари, уларни кўпдан бери қийнаб келаётган муаммолар, ечимини кутаётган долзарб масалалар ҳамда суд органлари томонидан чиқарилган қарор ва ҳукмлардан норозилиги ҳолатлари ўрганилди. Мавжуд тўртта суд масъуллари ҳар бир мурожаатни тинглаб, уларга қонуний жавоб ва ҳуқуқий маслаҳат берди.\nХусусан, Навбаҳор тумани “Юқори Бешработ” маҳалла фуқаролар йиғинида яшовчи Мадаминжон Бердирасулов ва унинг отаси Туйғун Маҳмудов томонидан Ўзбекистон Республикаси Олий суди раисига ташаккурнома билдирилди. Гап шундаки, жорий йил 19 май куни Мадаминжон ўз бошқарувидаги “Tiko” русумли автомашинасида эҳтиётсизлик оқибатида йўл бўйлаб велосипедда ҳаракатланаётган фуқарони уриб юборади. Оқибатда велосипед ҳайдовчиси енгил тан жароҳати олади. Ҳайдовчига нисбатан жиноят иши очилади. Туман суди томонидан маҳаллада сайёр суд ўтказилиб, жабрланувчи ва айбланувчининг ўзаро ярашувига эришилгач, иш ҳаракатдан тўхтатилади. Бу билан бир инсоннинг эҳтиётсизлик туфайли жиноятчига айланиб қолиши, фарзандлари келажаги ва тақдирига путур етишининг олди олинди.\nНавоий шаҳридаги “Ҳосил” боғдорчилик-узумчилик ширкатида ўз дала-ҳовлисида иссиқхона ташкил этиб, оилавий тадбиркорликни йўлга қўйган Гулистон Жуматованинг мурожаати қатор йиллардан буён ечимини топмай келаётгани маълум бўлди. Фуқаронинг сўзларига кўра, иссиқхона эҳтиёжи учун фойдаланилган газ истеъмоли қарздорлик сабаб 2016 йил 16 июнь куни огоҳлантиришсиз тармоқдан узилган. Газ идораси маълумотлари асосида 242 минг сўм қарздорлик тўланади. Бироқ маълум муддат ўтгач, хонадон соҳибининг хатти-ҳаракатларига нисбатан далолатнома тузилиб, иш судга оширилади. Оқибатда истеъмолчи Ўзбекистон Республикаси Маъмурий жавобгарлик тўғрисидаги кодексининг 101-моддасига асосан давлатга етказилган 4 миллион 482 минг 285 сўм миқдоридаги моддий зарарни қоплаш мажбуриятини олади. Ўзбекистон Республикаси Олий судига қилинган мурожаат сабаб айблов ва суд қарори бекор қилинади. 4 нафар фарзандни тарбиялаётган вақтинча ишсиз хонадон соҳиблари иссиқхонани тиклаши, газ тармоғига қайтадан уланишида амалий ёрдам сўраб мурожаат қилди. Мутасаддилар тегишли маслаҳат ва кўрсатмалар берди.\nАҳоли билан учрашувлар куннинг иккинчи ярмида Хатирчи туманида давом этди. Унда фуқароларнинг муаммолари ўрганилиб, аксариятига ҳуқуқий ечим топилди.\nСайёр қабуллар вилоятнинг бошқа шаҳар ва туманларида давом этмоқда.


Шота Арвеладзе: «Рақиб иккинчи бўлимда чарчаб қолди»\nТошкентнинг «Пахтакор» клуби Осиё Чемпионлар Лигаси гуруҳ босқичи 2-турида Эроннинг «Шаҳри Худрў» жамоасини қабул қилди ва йирик ҳисобда ғалаба қозонди (3:0). «Шерлар» сафида Игор Сергеев дублга эришган бўлса, яна бир гол Шерзод Аъзамов ҳисобига ёзилди.\nЎйиндан кейинги матбуот анжуманида тошкентликлар бош мураббийи Шота Арвеладзе ўз фикрларини билдириб ўтди.\n«Ғалаба билан барчани табриклайман. Кутилган ўйин бўлди. Рақиб прессингга асосланган ўйин кўрсатди, аммо улар иккинчи бўлимда чарчаб қолишди. Аслида 4та гол урдик, Игорнинг 3-голида офсайд бўлмаганди.\nҚайсидир ўйинчини ажратмаган бўлардим. Дарвозабон қутқариши, ҳужумчи голлар уриши керак. Футбол – жамоавий ўйин. Хатолар ҳам жамоаники ҳисобланади.\nСтатистика ҳеч нимани англатмайди. Аввал ютган рақибингиз устидан яна ғалаба қозонишингиз кафолатланмаган.\nБосим бўлиши табиий эди. Курашларга бой ўйин бўлди. Кўп сариқ карточка олдик. Хатоларимиз борлигини биламиз. Умид қиламанки, ўйиндан-ўйинга яхшироқ ҳолатга кириб борамиз.\n«Ал-Ҳилол» – кучли жамоа. Лекин кучли хоҳиш эвазига ҳар қандай рақиб устидан ғалаба қозониш мумкин», – деб грузиялик мураббийнинг сўзларини келтиради Tribuna.uz мухбири.


18 январ 2021, Тошкент вақти: 03:58\nЎзбекистон терма жамоаси машқларда, октябрь, 2020 (Спорт вазирлиги сайтидан олинган сурат)\nЎзбекистон футбол ассоциацияси (ЎФА) махсус инспекцияси Суперлига ва Про Лига ўйинларидаги коррупцион ҳолатларни ўрганмоқда.\nЎФА берган баёнотга кўра, инспекция "келишилган ўйинлар"га алоқадор футбол ҳакамларини аниқлаган. Ассоциация 3 ҳакам исмини эълон қилди.\nАйни пайтда, маҳаллий нашлар ўзбекистонлик таниқли ҳакам Шерзод Қосимов суриштирувлар доирасида Қатардан чақиртириб олинганини ёзмоқда.\nЎФА президенти (айни пайтда Давлат хавфсизлик хизмати раиси) А. Азизов 12 ноябрь куни ёпиқ йиғилиш ўтказгани ва унда "порахўр ҳакамлар"ни огоҳлантиргани ҳақида Озодлик хабар қилган эди.\nЎФА 28 ноябрь куни тарқатган баёнотда айтилишича, футбол фаолиятини назорат қилиш махсус инспекцияси томонидан:\n"10 нафардан ортиқ футбол ҳакамлари, профессионал футбол клубларининг мураббийлари ва расмий шахслари бўйича маълумотлар, тегишли футбол учрашувлари қайдномалари, инспекторларнинг футбол учрашувлари бўйича ҳисоботлари, ҳакамларнинг футбол фаолиятини ҳимоя қилиш тўғрисидаги декларациялари, тегишли футбол учрашувларидаги шубҳали эпизодлар акс этилган видеоматериаллар ЎФA Этика қўмитасига кўриб чиқиш учун тақдим этилди".\nБаёнотда айтилишича, маълумотлар 17 ва 25 ноябрь кунлари ЎФА Этика қўмитасида муҳокама қилинган. Қўмита қарори асосида:\n- ФИФA, ОФК ҳаками Ж.Й.Мухторов ўйин натижасига таъсир қиладиган келишувларда қатнашгани учун 5 йилга футболдан четлатилган, 90 миллион сўм жаримага тортилган,\n- ЎФА Бош ҳаками Т.Н.Тўхтасинов келишувларда қатнашгани учун 2021 йилги футбол мавсумида ҳакамликдан четлатилган, 10 миллион сўм жаримага тортилган,\n- ЎФА Бош ҳаками А.С.Наджафалиев реал фактларни бузиб кўрсатишга урингани учун 2020 йил охиригача ҳакамликдан четлатилган, 70 миллион сўм жаримага тортилган.\nЯна бир нечта ёрдамчи ҳакам, назоратчи ва футбол клублари масъуллари жаримага тортилган.\nЎФА баёнотида махсус инспекция текширувлари давом этаётгани, ноқонуний ҳолатлар аниқланган тақдирда, Этика қўмитаси томонидан кўриб чиқилиб, якуний қарор қабул қилиниши айтилган.\nОзодлик шу йилнинг 20 ноябрида ЎФАда ёпиқ йиғилиш ўтказилиб, унда порахўр ҳакамлар огоҳлантирилгани ҳақида хабар қилганди.\nЎФА президенти (айни пайтда Давлат хавфсизлик хизмати - ДХХ раиси) А. Азизов йиғилишда ДХХ терговчилари пора олган ҳакамларни аниқлаганини айтгани хабар қилинган.\nДунёдаги энг зўр ҳакамлар ўнлигига киритилган рефери Равшан Эрматов Озодлик билан қисқа мулоқотда мажлисда ҳакамлар масаласи жиддий муҳокама қилинганини тасдиқлаган.\nTribuna.uz сайтининг ёзишича, таниқли ҳакам Шерзод Қосимов Қатардан чақиртириб олинган, "у ҳам келишилган ўйинларда қатнашган бўлиши мумкин".\nФИФАнинг ёш ўзбекистонлик рефериси Шерзод Қосимов Осиё Чемпионлар лигаси шарқ минтақаси учрашувларида қатнашиш учун Қатарга жўнаб кетган эди.\nОзодликнинг ЎФАдаги манбаси, 12 ноябрь кунги йиғилишда Шерзод Қосимов ҳам ДХХ раиси томонидан огоҳлантирилган, деганди:\n"Ўша куни Шерзод ОФК (Осиё футбол конфедерацияси Қатардаги ўйинлари - таҳр.) га кетиши керак эди. Бориб кел, кейин бир қарорга келамиз, дебди".\nTribuna.uz сайтининг ёзишича, Шерзод Қосимов август ойида "Сўғдиёна" - "Бунёдкор" (3:3) ўйинидаги бир қатор шубҳали қарорлари учун Суперлига баҳсларидан 4 та ўйинга четлатилган, аммо бу ҳақда ЎФА расман эълон қилмаган.\nАйни пайтда, ижтимоий тармоқда фаол блогерлар коррупцион айбловлар билан ёш футбол ҳакамлари жазоланиши ортидан қатор саволларни ўртага ташламоқда.\nЖумладан, танқли ҳуқуқшунос Хушнудбек Худойбердиев шундай ёзди:\n"2006/2007 йилги мавсумда Италия футболининг энг йирик вакилларидан бири бўлган «Ювентус» жамоаси келишилган ўйинларга аралашгани учун «Б» серияга тушириб юборилган эди. Бизда-чи? Бизда кучимиз фақат ҳакамларга етади-ю, клубларга келганда жазолашнинг «ўзбекона методи» бўладими? Ёки ҳакамнинг пора олгани аниғу, лекин кимдан олганини аниқлаб бўлмай қолдими? Шу саволларга кимдир жавоб берса, хурсанд бўлардик».\nБунга қадар, исми сир қолиши шарти билан Озодликка гапирган ўзбекистонлик журналистлардан бири, ёш футбол ҳакамлари клублар ортида турган "қудратли шахслар" ўртасида ночор қолгани, бу реаллик ҳақида эса фаол спорт журналистлари ҳам ёза олмаётгани ҳақида айтганди:\nДавлат хавфсизлик хизмати раиси Абдусалом Азизов Ўзбекистон футбол ассоциациясига 2019 йилнинг июль ойидан бери раҳбарлик қилмоқда.\nЎз вақтида ЎФАга (бунга қадар ЎФФ - Ўзбекистон футбол федерацияси) собиқ ички ишлар вазири Зокиржон Алматов ҳам узоқ йиллар раҳбарлик қилган.\nДХХ раиси Абдусалом Азизовнинг ўтмишдоши - собиқ МХХ раҳбари Рустам Иноятов эса 21 йил мобайнида Ўзбекистон теннис федерациясига раҳбарлик қилган.